Жасур Кенгбоев. Шубҳа (ҳикоя) | www.ziyouz.uz\nБош саҳифа Ўзбек насри онлайн антологиясиЖасур Кенгбоев (1985)Жасур Кенгбоев. Шубҳа (ҳикоя)\nИшхонадан аҳмоқона топшириқ олдим. Бугуноқ кечки поездда пойтахтдан Бухорога йўл олиб, уч кунлик ишни бир суткада битириб қайтишим керак эмиш.\nКупега чиққанимда икки иши – чўзинчоқ юзли, қорачадан келган, соч-соқоли ўсган, сертук бир одам, унинг ёнида, қаҳратон бўлишига қарамай, юпунгина кийинган, мушаклари буртиб чиққан, қорамағиз йигит бор эди. Саломимга ҳафсаласизлик билан алик олишди.\nМен ҳам ортиқча эътибор бермай, сумкамнинг занжирқулфини маҳкамлаб, устидан боғичини ҳам икки-уч қайта танғидим-да, ўриндиқ тагига тиқдим. Пальтомни ечиб, пул, ҳужжат ва бошқа лаш-лушларимни ён чўнтакларимга солдим-да, сумкамнинг устидан ташлаб қўйдим. Саранжомлагач, жойимга ўрнашиб олдим. Мундоқ қарасам, иккиси ҳам тек қотганча, менга таажжубланиб турибди. Ҳайрон бўлдим.\n– Ҳа, ака, тинчликми? – дедим ноқулай вазиятга ойдинлик киритиш учун.\nСоқолли одам йигитга маъноли тикилди-да:\n– Ука, биринчи марта узоқроқ жойга йўлга чиқяпсизми дейман? – деди дўриллаган овозда.\n– Йўқ, – дедим. – Нега сўраяпсиз?\n– Ё биз ўғрига ўхшаймизми? – деди у тагдор қилиб. – Айтинг, киссавурга ўхшаймизми?\nРости, мен унинг муддаосига унча тушунмадим. Ҳали салом йўқ, алик йўқ – бу таъналар нечун ахир? Дангал сўрадим:\n– Ака, тушунмадим сизни, бирор гапингиз бўлса, очиқ айтаверинг, нима гап ўзи?\n– Ҳай, аввал ўтиринг-чи, мундоқ. Танишиб олайлик-чи?\nСоқолли киши шоир экан. Бир-икки шеър ўқиди, хийла мазмундор, дардли, ўтли-шудли шеърлар. Фақат шоир номи Минораи Калондан нарига ўтмаган, амалу шон-шуҳратга талпинмаган ижодкор экан.\n– Зўр шоир экансиз-ку! – дедим мақтаб.\n– Ҳай, қўяверинг, ука. Лекин боя одамни ёмон хафа қилдингиз, – деди у.\n– Ие, ака! – дедим. – Айтганча, шундан гапиринг сиз, нима бўлди ўзи боя?\nШоир вагон ойнасидан ташқарига қараб, эснади. Сўнг бамайлихотир гап бошлади:\n– Қарасам, худди ичи тиллага тўладай, сумкангизни роса ўраб-чирмадингиз. Худди биз ўғри-ю, кўзингизни шамғалат қилиб, ёмбиларингизни ўмариб кетадигандай. Товба, шунчаям эҳтиёткор бўладими одам? Мана, бизнинг бор лаш-лушимиз ўртада, ҳеч кимдан қўрқмай, қўйиб қўйибмиз-ку. Умр бўйи йўлда юрибмиз, поездда бормаган жойимиз қолмади, шукр, шу пайтгача ҳеч ким ўғирламаган.\n“Ия, ҳа!… Гап бу ёқда экан-да? Менинг эҳтиёткорлигим буларга оғир ботибди-да? Демак, кўнгли тоза одамлар экан”, деб ўйладим.\nДарҳол “айб”имни ювиш учун гапни ҳазилга бурдим:\n– Шоир ака, ўзингни эҳтиёт қил – қўшнингни ўғри тутма, деган экан Амир Олимхон деган бир бобокалонингиз. Минг бор узр, тўғри тушунинг, сизларни ўғри тутиб, аҳмоқ бўлибманми? Ҳарбийлик касали бу, ака, саранжомликни яхши кўрамиз.\n– Эҳ-ҳе, ука, – деди шоир шогирдига қош учириб. – Буни қаранг-а. Ўғри бўлганимда ҳозиргидан тузукроқ яшардим… Кўриб турибсиз, топган бойлигим бир капа-ю, уч бола. Қолгани мана, шу бўлди, – у қалинлиги пиёзнинг пўстидай келадиган китобчани кўрсатди. – Тошкентга нашриётга келгандим. Янги, кеча чиқди!\nУ китобчани менга узатди.\nВагон кузатувчиси чой олиб киргунча танишиб ҳам олдик. Анави йигит шоирнинг шогирди, асли жануб вилоятларидан биридан бўлиб, устозиникига – Бухорога меҳмонга кетаётган экан.\nГурунгимиз бир қизиб, бир узилиб қолаверди. Қовун тушириб, шағал тўкиб ўтирдик. Мен эса аҳён-аҳёнда ойнадан ташқарига қараб қўяман. Поезд бир зайлда борар, қоронғида яқин-олисдаги уйларнинг милтиллаган чироқлари шуъласини бир-бир кесиб ўтар, бундай пайтда одам ёлғиз қолиб, ойнадан ён-атрофга сочилган чироқлар ёғдусини томоша қилиб, завқ олгиси келади. Лекин ёнингда шерикларинг бўлса, боз устига, улар шоир бўлса, гурунг завқи бўлакча экан-да.\nКупеда тўрт кишилик жой бўлиб, негадир тўртинчи ўриндиқ бўш эди. Шоир бўш турган ана шу ўриндиқни ҳам ўзгинаси “ишғол” қилган, оёғини узатиб, ёнбошлаб, чўзилиб кетяпти. Анча вақтдан кейин суҳбат мавзуси яна менга келиб тақалди.\n– Ўғирлик нималигини билмайсизлар-да сизлар, – деди у. Афтидан, кўпроқ гапиргиси келар, вақтни хуш ўтказиб, олис йўл азобини енгишни истарди.\n– Ўн йилча аввал шаҳарга бозорга тушгандим, – дея бир воқеани гапира бошлади шоир сўлиш олар экан. – Биласиз, бозор – ўғри ҳам, тўғри ҳам борадиган жой. Тиқилинчда ерга қараб кетаётгандим. Шу пайт денг, олдимда кетаётган бир хотиннинг чўнтагидан икки даста пул тушиб қолди. Шундоққина кўрди-а. Бошқалар оёқ ости қилиб, босиб ўтмасин, дея эгасини тўхтатишга ҳам улгурмаёқ, дарҳол пулни олмоқчи бўлиб энгашгандим, бир нима бошимга қарсиллаб тегди. Кўзимдан ўт чақнаб кетди. Пул тўрт даста бўлиб кўринди. Гандираклаб қаддимни зўрға тикладим. Қаршимда бояги хотин турар, қўлида ёмғирпўш. У шартта қўлимга ёпишди-ю, “Пулимни ўғирлади”, дея дод сола кетди.\nҲамма қаради. Оломон аёлнинг додидан таҳликага тушиб, ўраб олди, уч-тўртови қўлимга чанг солди. Тўс-тўполон бўлиб кетди.\nМен: “Пулингиз тушиб қолди, олиб, сизга бермоқчи эдим”, деб қайта-қайта бақираман, қани биров эшитса… Алам қилар экан, ука. Айбсиз айбдор бўлдим-қолдим. Гапимга ҳеч ким ишонмади. Бундай адолатсизликка чидаб бўлмайди.\nБирпасда қаердандир мелиса пайдо бўлиб, бозор яқинидаги идорасига олиб кетди. Иккимиздан ҳам ёзма тушунтириш олди. Пулни хотинга бериб, унга алланималар деди-да, чиқариб юборди. Хотин шаллақилик қилиб-қилиб кетди.\nУни кузатиб қайтган мелиса:\n– Омадингиз бор экан, худо бир сақлабди сизни, ака! – деди.\n– У жуда ёмон хотин. Номи чиққан. Шантаж қилиб одамларнинг шўрини қуритмоқчи бўлади. Сизни ҳам судга бераман, деб пўписа қилиб, анча-мунчага тушириши мумкин эди. Яхшиям, шу бозорда одамларни шантаж қилаётган маҳал биз бориб қолганмиз.\nЎшанда, ишонасизми, куппа-кундуз куни ўғрига чиқдим-қолдим. Одамлар менга еб қўйгудай қаради. Ич-ичимдан ўзимни оқласам ҳам, ҳамма сени ўғри деб тургандан кейин, қўлингдан ҳеч нима келмас экан. Ёмон алам қилган, ука. Мен ўзи бировнинг ҳақидан ҳазар қиладиган одамман. Капанг куйгур ўша хотиннинг ғамини емасдан, пули лой-шилта бўлса-да, менга нима деб ўтиб кетсам, биров бир нима демас эди. Лекин соддамиз, бировга яхшилик қилай деб панд ҳам еймиз-да…\nШоир жим бўлди. Ўйчан ўтирди.\nШогирд йигит унга ҳозиргина дамланган чойнакдан бир пиёла иссиқ чой узатди. Сўнг йигит, эсласам, ҳозир ҳам юрагимни жиз эттирадиган ҳикояни – ўз бошидан ўтказган воқеани айта бошлади.\n– Ўшанда тўққиз ё ўн ёшда эдим, – дея хотирлади йигит. – Эслайсизми, устоз, илгари сизгаям айтиб бергандим буни, йил қурғоқчил келиб, бутун қишлоғимиз силласи қуриган эди. Одамлар ўрим маҳали ангарга тушиб қолган бошоқларни териб, савалаб эзиб, шамолга совуриб, буғдой олар, ўнгани наф деб, бир тоғорами, ярим қопми – йиғилганича тегирмонга оборар, шу зайлда нонни ширин қилиб еб, қозонни сувга ташлаб қўйган эди. Ўша йили негадир бошқа экин-тикин ҳам яхши унмади.\nОтам иккимиз не-не умидлар билан эккан лалми тарвуз-қовуннинг жазирамада палаги сўлиб, аҳволимизни тағин ҳам танг қилди. Томорқамизга эккан картошка-пиёз ҳам сув тақчиллиги, вақтида суғорилмагани учун яхши бўлмади.\nДард устига чипқон дегандай, отам укаси Маъруф амаким билан “сен-мен”га бориб, аразлашиб қолган эди. Оқибатда ҳовлимиз ўртасидан девор кўтарилиб, бир-биримизникига қадамимиз қирқилган эди.\nАмаким қишлоқ хўжалиги соҳасида ишлар, даромади тузуккина, унча-мунча нарса оғзининг ели эди.\nКунларнинг бирида у ҳовлисига бир трактор пиёз тўкди. Трактор овозини эшитиб, онам девор оша қаради. Кейин уйга кириб, отамга:\n– Укангиз бир трактор пиёз опкелди. Уришмаганингизда, бизгаям бир қоп – ярим қоп берарди, – деди.\nОтам индамади. Бир хўрсиниб қўйди. Мен жим туриб эшитдим. Билардимки, бугун ҳам онам кечга тузукроқ овқат қилолмаган. Чунки уйимизда на картошка, на пиёз бор эди. Оғзимиз тўлиб гўшт чайнамаганимизга ҳам анча замон бўлган. Ҳали куз келмасдан, томорқамиз шип-шийдам бўлиб ётар, бозордан олишга ҳам отамнинг пули йўқ, ўзи ишлари юришмай, қўли калталикдан кўкрагини захга бериб ётган пайти эди. Рўзғорда ун қопимиз ҳам, картошка-пиёз тўрваларимиз ҳам бўшаб қолганди.\n– Нега индамайсиз? – деди онам куюниб. Онамнинг овозида аламзадалик бор эди.\nОтам яна ўйчан хўрсинди. Сўнг бир оғиз:\n– Нима қилай? – деди. – Туширган экан, ҳалоли бўлсин. Сенга нима?\nОнам жим бўлди. Бошқа гапирмади. Фақат бир фурсатдан сўнг изидан ошхонага кирганимда, кўзи жиққа ёш, қўллари титраб, асабийлашиб, чўмични тақ-тўқ қилиб, қозонга уннаб ётган экан. Раҳмим келиб кетди.\n– Она, нега йиғлаяпсиз? Йиғламанг, – дедим. Онам кўз ёшини артди.\n– Йиғламаяпман, болам, – деди. – Пиёз аччиқ экан…\nСезиб турардим, онам ёлғон гапиряпти. Ахир тухум қовуряпти-ку. Қолаверса, уйда пиёз йўқ эди…\nМен ҳам сир бой бермадим, индамай қўя қолдим. Уйга кирсам, отам молларга сомон соламан деб чиқиб кетди. Ўзи боягина молларга емиш бериб, оғилхонага қамаб келган эди…\nМен отамнинг ҳам, онамнинг ҳам ичини емираётган туйғуни яхши ҳис қилиб турардим… У маҳаллар қийналаётган фақат биз эмас эдик. Амакимга ўхшаган бир ҳовуч ўзига тўқлар ҳисобмас, албатта. Ана шулар бошқача яшарди, холос.\nАмакимнинг мен тенгги ўғиллари билан ҳар куни бирга ўйнардик. Ҳовлимиз ўртасига девор тушгандан сўнг тез-тез девор бўйлаб, бир-биримизга қараймиз-у, бирга ўйнай олмаймиз. Катталар кўрса, уришарди. Ахир оталаримиз – жон жигарлар гинадор, манави девор бекор кўтарилмаган-да… Шу боис ўйинга маҳтал бўлиб кетган маҳаллар фақат девордан ҳовлимизга мўралаймиз.\nКўрдим, уч-тўрт кун мобайнида амакимнинг пиёзи ташқарида ётди. Янгам ҳар замон – ҳар замонда саралаб, қопга жойлаб, омборхонасига киритиб қўярди.\nБир неча кундан сўнг девордан бир қараганимда, пиёз уюми худди ёмғирга чўккан гўрдай пасайиб, ерга сингиб, бир қисмигина қолган, пиёзпўсти ҳамма ёққа қўқиб ётар, янгам товуқ, куркаларини катакдан бўшатиб юборар, улар эса югура солиб уюм атрофини титар эди.\nЎша оқшом кун жуда совуқ бўлди. Қоронғи тушган, онам яна тухум қовураётган эди.\n– Отанг одам бўлмади, – деди онам хуноби ошиб. – Амакинг ҳам чориғини унутди. Акам, жигарим-да шуям, деб бир қопгина бўлсаям бермади-я. Девордан ошириб ташласаям бўларди. Бир трактор пиёзли бойвучча ярмини товуғига едириб ўтирибди, устимиздан кулгандай. Отангнинг ҳам ҳақи бор эди-ку унда…\nЧидам туролмадим. Ўпкам тўлиб кетди…\n…Кекса тутимиз шохига чиқиб, совуқда қалт-қатл этганча, қоронғи тушишини кутдим. Шартта челакни кўтариб, девор ёнига боришга бордим-у, ошиб ўтишга иккиланиб қолдим. Ахир ҳеч қачон бировдан сўрамай, нарса олмаганман.\nЛекин онамнинг ўша кунги ҳолати, мунғайиб ўтириши кўз олдимга келди, боя айтган гапи қулоғимдан кетмаяпти.\nНомард амаким… Отам авваллари уйимизга бирор нимани дўржироқ олиб келса, албатта, амакимга ҳам мендан бериб юборар, болаларининг ҳам оғзи тегсин, дерди. Амаким эса мана шу девор тиклангандан бери роса бемеҳр бўлди. Ичимда уни роса сўкдим.\nСўнг кўзимни чирт юмдим-у, дадилландим. Алам билан бир сакраб, деворга чиқдим. Амакимнинг деразасига мўраласам, ҳаммаси телевизор кўриб ўтирабди. Девордан ошиб тушишим билан кучуги думини ликиллатиб келди. Нон-пон беришимни кутди. “Бобик, тур, йўқол!” дегандим, индамай кетди.\nБу кучукни амакимнинг ўғлига мен ўзим олиб келиб берганман, уни яхши кўрардим, доим нон берганим учун менга ўрганиб қолганди. Ҳовлимизга девор тушгандан бери у ҳам мени соғинган, шекилли, эркалангиси келди, “йўқол”, деганимга хафа бўлиб кетди.\nАмакимнинг уйидан ҳеч ким чиқиб қолмаслигига ишонч ҳосил қилгач, пиёз уюми томон оёғимнинг учида юриб бордим. Сўнг уюм орасидан апил-тапил қўлга илашган пиёзни челакка сола бошладим. Қоронғида ҳеч нима кўринмасди. Фақат пайпаслаб, пўстлоқлар орасини ғижимлаб кўриб, иримаган, бўшаб қолмаганларини солавердим.\nИдиш ярим бўлмасидан, нимадир шақирлаб кетди. Дарҳол пиёз уюми устига пусиб ётиб олдим. Уй эшиги очилиб, кимдир чиқди. Қарасам, амаким. Устида чопон, қулоқчинли телпак кийган, қўлида фонари бор. Бу манзара деразадан тушиб турган ёруғда жуда ваҳимали кўринди.\nБиласизми, ўша дамда кўнглимдан нима ўтди? Амаким ҳозир келади-ю, ўғирлик устида ушлаб олади. Ўз жигарим бўла туриб, ўғирлик қилдингми, дея ўласи қилиб калтаклайди, кейин судраб, отамнинг оёғи остига отиб юборади, деб ўйладим. Урса, чидарман, лекин бу гап ҳамма ёққа тарқалса, эртага ким деган одам бўламан? Мен ўғри бўламанми? Мен-а? Мактабда доим “беш” олаётган одам-а?\nТақдирга тан бериб, сасимни чиқармай, кўзимни чирт юмиб олдим. Қадам товуши тобора яқинлашиб келар, юрагим така-пука бўла бошлади. Жуда қаттиқ қўрқдим. Лекин, хайрият, оёқ товуши узоқлашиб, эшитилмай қолди. Қулоқ солиб турдим, амаким молхонасининг тунука эшигини тарақлатиб очди. Фонарини ёқиб, мол-ҳолини кўздан кечирди. Сўнг ортга қайтди. Мен яна бояги алфозда, бу сафар фонарнинг ёруғи шундоқ ёнгинамни ёритиб ўтганини сезиб, баттар ваҳимага тушдим.\nБироқ амаким яна мени кўрмади. Ана, ҳуштак чалиб, паст овозда қўшиқ хиргойи қилганча уйига киряпти. У эшигини ичкаридан қулфлагани эшитилгунча адойи тамом бўлдим.\nКейин янаям тезроқ ҳаракат қилиб, пиёзни танламасдан челакка солавердим. Ҳарна, тезроқ бу ердан кетай.\nЧелак тўлгач, жиддат билан девордан ошиб ўтдим-у, елкамдан тоғ ағдарилгандай бўлди. Пиёзни шу туришда ошхонамизга киритиб қўйдим-у, қўлимни ювиб, уйга кирдим. Онам чой ичиб ўтирган экан. Отам ҳалиям ошнасиникидан уйга келмаган, укам ва сингилларим ухлаб қолган.\n– Қаерда юрибсан? – деди онам.\n– Ҳеч қаерда… – дедим мен. Бутун вужудим титроқда, қўлим қалт-қалт этарди.\nОнам менга емак сузиб бергани ошхонага кетди. Зум ўтмай, қайтиб келди. Кўзи тўла ёш эди.\n– Қаердан олдинг? – деди овози титраб.\nМен ер чизиб туравердим. Бир маҳал қулоқ-чаккам чарсиллаб кетди. Кейин юзим ловуллаб ёна бошлади.\n– Ҳа, ўғирлаган қўлгинанг синсин сенинг! Тез кўзимдан йўқот уни! – дея бақирди онам.\nТик турганча унсиз йиғлаб юбордим. Онам қарғади.\nАлам билан пиёзни девордан қайтариб отмоқчи бўлиб ўрнимдан туриб кетаётгандим, йўлимни тўсди. Мени бағрига босиб йиғлади. Онамнинг халатидан ўтин иси келарди, бошимга кўз ёши томиб, юрагимни баттар эзди.\n– Илойим, бу кунларни кўрмагандай бўлиб кетайлик, болам, – деди. Кейин сал юмшади: – Қилғилиқни қилиб бўлибсан, энди эртага чуқурга тўкиб юборасан!\nМен анча вақтгача карахт ҳолда, ўзимни кечиролмай юрдим. Амаким тарафга қарашга юрагим бетламади. Деворга яқин йўлай олмадим.\nОрадан йиллар ўтди. Бир куни амакимнинг бошига кулфат тушиб, ўзи келди. Отам унинг ҳолини кўриб, араз-гинани унутди. Ярашди. Ўртамиздаги девор ҳам дарров бузилди. Ҳовлимиз яна кенг бўлди.\nАна шундай кунларнинг бирида, кенжа амакимнинг уйланиш тўйида Маъруф амаким маст бўлиб қолди. Ташқарига тоза ҳаво олгани чиққанида мени ёнига чақирди.\n– Муроджон, айланай сендан, ўқишларинг яхшими? – деб сўради тили зўрға айланиб.\nАмакимнинг меҳри товланиб турганди. “Ҳа”, дедим.\n– Сен яхши ўқишинг керак, – деди у яна. – Одам бўлишинг керак. Бизнинг уруғдан ҳам яхши одам чиқсин-да.\n– Хўп, амаки, ўқийман, – дедим.\n– Йўқ, биламан, сен яхши ўқийсан, лекин… – деди амаким чайналиб. – Ҳаётда яхши одам бўлиш учун… ҳалол яшаш керак. Ўғирлик қилмаслик керак-да…\nУҳ! Мен шунча вақт ҳадиксираб юрганим… Онамдан ўзга ҳеч ким билмади, деган сирим. Кўрган экан-да… Умримда бир марта қилган ўғирлигим ҳам ошкор бўлди. Шунча чеккан виждон азобим бир тараф, амакимнинг оғзидан эшитган бу гапим бир тараф бўлди.\nМана, йигирма бешга киряпман. Шу пайтгача амаким бу ҳақда бошқа гапирмади. Лекин ўша воқеани эсласам, этим жимирлайди. Ҳар гал амакимнинг кўзига кўзим тушса, уялиб кетаман. У худди “Сен ўғрисан! Пиёз ўғирлагансан”, дегандай туюлаверади. Виждон азоби деб мана буни айтса бўлади, акалар…\nБиз шогирд йигитнинг ҳикоясини мутаассир бўлиб тингладик. Бу орада менинг хижолатдан бетим қизаргани қолди. Мен шундай покдомон, яхши одамлардан хавфсираб ўтирганимга пушаймон бўлдим. Лекин сир бой бермадим. Аксига олиб, буларга мен ҳам нимадир гапириб берай десам, ҳаётимда тайинарли воқеа бўлмаган экан. Бироқ…\n…Хунук воқеа тонг отиб, Бухоро остонасига яқинлашганимизда содир бўлди. Мен туни билан мижжа қоқмай, поезднинг тақа-туқ тебранишига монанд хаёл суриб борардим. Шерикларим ширин уйқуда.\nЗерикканимдан чекким келди. Купедан чиқаётганимда, шоир йигит у ёғидан бу ёғига ағдарилиб, бошини чойшабга ўраганча, хуррак отиб ётарди. Қараб, мириқиб ором олаётган бу йигитга ҳавасим келди. Йўлда ухлай олмай, бедор кетадиган мендай одамга қийин, деб ўйладим.\nТамбурдан қайтиб келдим-у, жойимга чўзилдим. Шу ётишда бир қуш уйқусини олибман. Бир маҳал кимдир туртди. Кўзимни очсам, шоир тепамда турибди.\n– Ука, сумкамни ким ковлаганини кўрмадингизми? – деди.\nЎрнимдан сапчиб турдим. Қарасам, унинг сумкаси ерда ётар, занжирқулфи очиқ, ичидан кийим-кечак, нон, ўроғлиқ қоғозлар кўриниб турибди.\n– Йўқ, нима бўлди? – дедим довдираб.\n– Пулимни ўғирлабди, – деди у.\nБошимга болға билан ургандай бўлди.\n– Ким ўғирлабди? – дедим саросимага тушиб.\n– Шуни сиздан сўраяпман-да, – деди шоир. – Эшикни сиз очиқ қолдирганмидингиз?\nУҳ! Ўлай агар, шамаси қаттиқ тегиб кетди. Боя чеккани чиқиб келганимда, эшик очиқ қолган экан-да, деб ўйладим…\n– Билмайман, ака, чин сўзим, – дедим. – Рости, ҳеч кимни кўрмадим бу ерда…\nУстоз-шогирд гапимга ишонқирамади. Вагон кузатувчисини чақириб, тўполон қилди. У ҳам хом сут эмган банда бўлса, қўлидан нима келарди.\n– Эҳтиёт бўлмайсизми, ака? – деди, холос.\nМен эса унга қанча таскин бермай, Бари бир ўзимни гуноҳкордай сезавердим. Тўғри, тамбурга чиқдим, эҳтимол, эшикни очиқ қолдиргандирман, лекин… Мен эмас-ку… Бироқ исбот-далилим ҳам йўқ эди. Нима қилай, уларга мен ўғри эмаслигимни қандай тушунтираман?\nПоезд вокзалга келиб тўхтади. Ҳамма тушишга тараддудланди. Мен ҳам ўраб-чирмаган сумкамни олиб, вагондан тушаётиб, соқолли шоирнинг:\n– Ўзи писмиққа ўхшаб, жим келаётганидан билувдим… Эҳтиёткорлигидан сезгандай бўлувдим-а… – дея минғирлаганини эшитдим.\nЭшитдим-у, тишимни тишимга босдим. Ёмон алам қилди. Ичимда: “Пиёзни охиригача еган экансан-да”, дедим-у, перрон бўйлаб шарт-шурт юриб кетдим. Мени бундан ҳам нохуш воқеа – аҳмоқона топшириқ кутиб турган эди…\n← Аввалги Аввалги Эшқобил Шукур. Ватан бу (видео)\nКейинги → Кейинги: Аҳмад ас-Сағоний (? — 990)


Месси «Олтин тўп» учун курашда кимларга овоз бериши ва қайси ҳужумчилар муносиблигини айтди\n«ПСЖ» ҳужумчиси Лионель Месси «Олтин тўп» учун курашда қайси футболчиларга овоз беришини айтиб ўтди.\n«Мен тўп сураётган клубда Неймар ва Килиан Мбаппе сингари ажойиб ўйинчилар бор, уларга овоз берган бўлардим.\nҚолаверса, индивидуал юқори сифатларга эга бўлиб, ажойиб мавсумни ўтказган Роберт Левандовски ва Карим Бензема сингари ажойиб ўйинчилар ҳам совринга лойиқ. Бу футболчилар «Олтин тўп»га эга чиқиш учун якка тарзда кўп ютуқларга эришишди.\nШу ўринда айтиш лозимки, Чемпионлар лигаси, Америка кубоги ёки Европа чемпионатидаги ғалабалар ҳам бу соврин учун курашда ўз вазнига эга турнирлар саналади. Бундай мақсадларга етишиш ҳам муҳим фактор», - дейди Месси France Football билан суҳбатда.\nМаълумот учун, 8 октябрь куни «Олтин тўп» учун номзод 30 футболчи эълон қилинди. Ғолиб номи 29 ноябрь куни Париждаги тақдирлаш маросимида маълум бўлади.


Кечагидек ёдимизда, Наврўз тақиқланиб, сумалак тўла қозонлар ағдариб ташланган. Чопон кийганлар таъқиб қилинган, диний китоблар ёқилган. Буям камлик қилгандек, “ўзбек иши” деган айблов билан “қама-қама” авж олган. Ота-бобосидан қолган удумнинг бошини тутган борки, “миллатчи” деб айбланган...\nЮртбошимиз 1989 йил 23 июнь куни Ўзбекистон раҳбари сифатида фаолият бошлагач, бундай ишларга батамом чек қўйилди. Миллатнинг қаддини кўтариш, ҳимоясиз ҳамда камситилган халқнинг дардини эшитиш, дил ярасига малҳам қўйиш учун эл-улус қалбига қулоқ тутди. Пировардида шу хайрли ҳаракатлар кўнгилларда умид уйғотди. Шундан сўнг Наврўзни умумхалқ байрами сифатида кенг нишонлаш, тилимизга давлат тили мақоми бериш, топталган қадриятларимизни тиклаш каби долзарб масалалар илгари сурилди...\nЎша вақт қилинган саъй-ҳаракатларнинг кўлами улкан. Амалга оширилган беқиёс эзгу ишлар бугунги нурли ҳаётимизга йўл очди. Эндиликда барча-барча мамлакатимиздаги ободлик ва бунёдкорликка астойдил ҳавас билан қарамоқда. Давлатимиз раҳбари яқинда Сурхондарё вилоятига қилган сафарида таъкидлаганидек, халқимизнинг ҳалол-покизалиги, иймон-эътиқоди ҳамда яратувчанлик салоҳияти бунда муҳим ўрин тутади, албатта.\nПрезидентимиз айтганидек, тарихий хотирасиз келажак йўқ. Шу маънода, миллий тарихимиз ҳамда анъаналаримизни ҳаққоний таҳлил ва тарғиб қилиш, аждодлар хотирасини эъзозлаш борасида қилинган ишлар ғоят серқирра ҳамда кўламлидир. Бу борада, айниқса, музейлар фаолияти алоҳида ўрин тутади.\nДавлатимиз раҳбарининг 1998 йил 12 январдаги “Музейлар фаолиятини тубдан яхшилаш ва такомиллаштириш тўғрисида”ги Фармони тизимда катта ўзгаришларга сабаб бўлди. Жумладан, халқимиз тарихини тўлақонли акс эттирувчи ноёб ашёларни тўплаш, уларни асл ҳолича сақлашни таъминлаш, мамлакатимизда шаклланган музейлар тизимини такомиллаштириш ҳамда жаҳон музейшунослиги тажрибаларини қўллашга зарур шарт-шароит яратди.\n1996 йилда соҳибқирон Амир Темур таваллудининг 660 йиллиги муносабати билан Тошкент шаҳри марказида Темурийлар тарихи давлат музейи ташкил этилиши ҳаётимизда унутилмас воқеа бўлди. Юртбошимиз ушбу масканнинг очилиш маросимида таъкидлаганидек, “Темурийлар тарихи давлат музейи Соҳибқирон шахсиятига нисбатан юртимизда тарихий адолат тантана қилганининг яна бир амалий исботидир. Айтиш мумкинки, Амир Темур хиёбони гўзал бир узук бўлса, бу музей шу узукнинг ёқут кўзидир”.\nШунингдек, қисқа вақт ичида Олимпия шон-шуҳрати музейи, Ўзбекистон Тасвирий санъат галереяси, Ўзбекистон маданияти ва санъати кўргазмаси, Қуролли Кучлар давлат музейи, Камолиддин Беҳзод номидаги мемориал боғ-музей, Алоқа тарихи музейи, Термиз археология музейи ташкил топиши мамлакатимиз маданий ҳаётида янги саҳифалар очди. Хивада Маъмун академияси тарихи музейи, Самарқандда Мирзо Улуғбек расадхона-музейи барпо этилди. Мазкур музейлар халқимиз ҳаётининг турли жабҳаларини қамраб олган бўлиб, бугун улар ёш авлод маънавий-маърифий тарбиясига хизмат қилиб келмоқда.\nМустақиллик туфайли музейлар фондида сақланиб келинган ноёб ва нодир экспонатлар яна юзага чиқди, уларни дунё халқларига намойиш этиш борасида салмоқли ишлар қилинди. Зеро, ҳар бир осориатиқа миллий ғурур ҳамда ифтихор манбаи, у озодлик тарихи ва халқимизнинг шонли ўтмишини ёдга солади, Ватанга муҳаббат туйғусини қанотлантиради. Ҳозир шу мақсадга хизмат қилувчи бутун бир тизим юзага келди, десак, муболаға бўлмайди.\nЎсиб келаётган ёш авлодни Ватанга муҳаббат, истиқлол ғояларига садоқат, миллий ҳамда умуминсоний қадриятларга эҳтиром руҳида тарбиялаш, улар қалбига бой миллий мерос ва тарихий хотирани иззат-ҳурмат қилиш туйғусини сингдириш, ота-оналар бўш вақтини мазмунли ўтказишини таъминлаш мақсадида Вазирлар Маҳкамаси 2014 йил 11 июль куни “Давлат музейларининг болалар ва уларнинг ота-оналарига очиқлигини таъминлаш чора-тадбирлари тўғрисида” қарор қабул қилди. Ушбу қарорга биноан, давлат музейлари 18 ёшгача бўлган болалар учун сешанба ва жума кунлари бепул хизмат кўрсатади. Худди шунингдек, ҳар йили сентябрь ойида “Музейлар ҳафталиги” ўтказилиши ҳам анъанага айландики, бунда аҳолининг барча қатлами музейлар фаолияти билан янада яқинроқ танишиши мумкин.\nМустақиллик йиллари тарихий обидаларни тиклаш, таъмирлаш ҳамда асраб-авайлаш масаласи давлат сиёсатининг узвий қисмига айланди. Мавжуд 7345 та осориатиқа давлат ҳимоясига олинди. Яъни 4124 та археологик, 2277 та архитектура, 657 та маҳобатли санъат асари ва 287 та диққатга сазовор жой моддий-маданий мерос намунаси сифатида муҳофаза қилиб келинади.\n1991 йили Хивадаги “Ичан-Қалъа”, 1993 йили Бухоро шаҳрининг тарихий маркази, 2000 йили Шаҳрисабздаги Амир Темур ҳамда темурийлар даври меъморчилик обидалари, 2001 йили Самарқанд шаҳридаги тарихий ёдгорликлар ЮНЕСКОнинг Бутунжаҳон маданий мероси рўйхатига киритилди.\nСоҳибқирон таваллудининг 660 йиллиги муносабати билан 1996 йили Самарқанддаги Амир Темур мақбараси, Регистон ансамбли, Бибихоним масжиди, Шаҳрисабзда эса Дорут-тиловат ва Дорус-саодат мажмуалари тубдан қайта таъмирланди. Самарқанд шаҳрининг 2750 йиллик, Шаҳрисабз ҳамда Қарши шаҳарларининг 2700 йиллик, Бухоро ва Хива шаҳарларининг 2500 йиллик, Тошкент шаҳрининг 2200 йиллик, Марғилон шаҳрининг 2000 йиллик айёмларини кенг нишонлаш муносабати билан юзлаб тарихий обидалар ва осориатиқалар қайта жило топди. Бугун улар қадимий шаҳарларимиз кўркига кўрк, чиройига чирой бағишлаб турибди.\nАйниқса, Ўзбекистон тарихи давлат музейи, Темурийлар тарихи давлат музейи, Халқ амалий санъати музейи, Ўзбекистон давлат санъат музейи ихлосмандлар билан доимо гавжум. Самарқанд, Бухоро, Хива ҳамда Фарғона давлат музей-қўриқхоналари юртимизнинг кечаги куни ва бугуни ҳақида ҳикоя қилади. Наинки ватандошларимиз, балки чет эллик сайёҳлар ҳам бу масканларни катта қизиқиш билан томоша қиладилар. Музейларда сақланаётган бебаҳо мерос билан танишиш учун ҳар йили 3,5 миллиондан зиёд киши ташриф буюради.\nДавлатимиз раҳбарининг “Юксак маънавият — енгилмас куч” асарида: “...инсон ўзлигини англагани, насл-насабини чуқурроқ билгани сари юрагида Ватанга муҳаббат туйғуси илдиз отиб, улғая боради. Бу илдиз қанча теран бўлса, туғилиб ўсган юртга муҳаббат ҳам шу қадар юксак бўлади”, дея таъкидланган. Бинобарин, бугун мамлакатимизда маънавий юксалишга хизмат қилаётган ислоҳотлар навқирон авлодни улуғ аждодларимиз хотираси билан ҳақли равишда фахрланиш, тинчлик, осо-йишталик ҳамда ободлик учун курашиш, мустақилликни қадрлаш ва Ватанни ардоқлаб яшашга ундаши билан янада аҳамиятлидир.\nспорт ишлари вазири.\nМазкур рукндаги бошқа мақолалар: « Биз дунёга чиқаяпмиз\tМиллий рақс жозибаси хорижликларни ҳам ўзига мафтун этди »


Теҳронда намойишчилар Саудия Арабистони элчихонаси биносини ёқиб юборишди - - - www.Voydoda.com - Развлекательный портал -\nГлавная » 2016 » Январь » 4\nТеҳронда намойишчилар Саудия Арабистони элчихонаси биносини ёқиб юборишди\n04 Янв 2016(02:02)\n3 январга ўтар кечаси Теҳронда Саудия Арабистонида таниқли шиа имоми Нимр ан-Нимрнинг қатл этилишига қарши чиқаётган намойишчилар Саудия Арабистони элчихонаси ҳудудига бостириб кириб, бир нечта хоналарни ёқиб юборишди.\nTasnim News Agency агентлигининг маълум қилишича, элчихонага кучайтирилган полиция бўлимлари етиб келган. Улар намойишчиларни элчихона биносидан ташқарига ҳайдаб чиқаришган. Дастлабки маълумотларга кўра, айни пайтда полиция дипломатик мавзедаги вазиятни назорат остига олди.\nАввалроқ 2 январда Эроннинг Саудия Арабистонидаги элчиси мамлакат ташқи ишлар вазирлигига чақиртирилди ва унга Эрон томонидан қиролликнинг суд ҳокимиятига қарши билдирилган тажовузкор арзлар муносабати билан норозилик нотасини топширди.\nСаудия Арабистонида террорчиликда айбланган 47 киши қатл этилгандан кейин Яқин Шарқ бўйлаб норозилик намойишлари бўлиб ўтди. Қатл этилганлар орасида шиа имоми, оятуллоҳ Нимр ан-Нимр ҳам бўлган.\nТеги: Теҳронда намойишчилар Саудия Арабис


ТИВ: хориждаги фуқароларни қайтариш учун янги рейслар ҳақида маълумотга эга эмасмиз\nЎзбекистон Ташқи ишлар вазирлиги чет элдаги фуқаролар қайтишлари учун янги чартер рейслар жадвали ҳақида маълумотга эга эмаслигини маълум қилди.\nТОШКЕНТ, 30 апр — Sputnik. Ўзбекистон Ташқи ишлар вазирлиги фуқароларни хориждан олиш келишни ташкиллаштиришга оид муҳим савол ва мурожаатлар юзасидан жавоб қайтарди.\n- Чет элда бўлган ўзбекистонлик фуқаролар қайтиши учун чартер рейслар жадвали борми?\n- Ҳозирги вақтда вазирлик чет элдаги ўзбекистонлик фуқаролар қайтишлари учун чартер рейслар жадвали ҳақида маълумотга эга эмас.\n- Агар шундай жадвал бўлса, уни эълон қилиш мумкинми? Қатарда бўлган ўзбекистонликлар ҳозирда ишсиз қолишган ва уйга қайтишни хоҳлашади. Улар чартер рейсларни қанча кутиш кераклиги тўғрисида билишмоқчи?\n- Чартер рейсларни ташкиллаштириш тўғрисида Республика махсус комиссияси қарор қабул қилади. Махсус комиссиянинг тегишли қарори қабул қилинганидан сўнг, чартер рейслар ва уларнинг йўналишлари тўғрисидаги хабар интернет ресурсларда эълон қилинади.\n- Агар жадвал йўқ бўлса, унда ТИВ чет элдаги ўзбекистонликларга қандай ёрдам бермоқчи? ТИВнинг бундай имконияти борми? ТИВда чет элдаги ўзбекистонликлар билан алоқа борми?\n- Чартер рейслар жадвали тўғрисида маълумот йўқлигини эътиборга олиб, ТИВ чет элдаги ҳамюртларимизга Ўзбекистоннинг элчихоналари ёки консул ташкилотларига батафсил маълумот олиш учун мурожаат қилишларини тавсия қилади.\nАввалроқ Ўзбекистон парвозлар чекловини 30 июнга қадар узайтиргани хабар қилинган эди.\nТОШКЕНТ, 22 сен — Sputnik. Ўзбекистонда ўтган тун давомида 232 янги коронавирус билан касалланиш қайд этилди. Жами касалланганлар сони 52 491 нафарга етди. Бу ҳақда Соғлиқни сақлаш вазирлиги хабар қилмоқда.\nЯнги касалланганларнинг 78 нафари Наманган вилоятида, 61 нафари Тошкент шаҳрида, 19 нафари Тошкент вилоятида, 16 нафари Андижон вилоятида, 12 нафари Жиззах вилоятида, 11 нафари Сурхондарё вилоятида, 10 нафари Қашқадарё вилоятида, 9 нафари Қорақалпоғистон Республикасида, яна 9 нафари Самарқанд вилоятида ҳамда 7 нафари Хоразм вилоятида фуқаролар орасида аниқланган.\nШу билан бирга, 2 нафар коронавирусга чалинган бемор (эркак ва аёл) вафот этди. Жами қурбонлар сони 440 нафарни ташкил этмоқда.\nШу пайтга қадар 48 606 нафар коронавирус инфекциясига чалинган фуқаролар (93 фоиз) соғайган.\nҲозирда мамлакатда 3 445 нафар бемор даволанмоқда. Улардан 536 нафари оғир, 283 нафари эса ўта оғир аҳволда.


Ўзбекистонда коллежларда ўқиш пуллик бўлади - Фарғона.Ру ахборот агентлиги\n02:33 msk, 19 Февраль 2019\nЎзбекистонда коллежларда ўқиш пуллик бўлади\n05.02.2018 18:38 msk\nТошкентдаги политехника касб-ҳунар коллежи ўқувчилари. tpkhk.narod.ru сайти фотоси\nЎзбекистонда коллежларда ўқиш асосан пуллик бўлади. Касб-ҳунар коллежлари фаолиятини молиялаш манбалари тўғрисида қабул қилинган ҳужжатни президент Шавкат Мирзиёев 3 февраль куни имзолаган.\nNorma.Uz қайд этишича, 2017/2018 ўқув йилида қабул қилинган ўқувчилар (ҳозир улар биринчи курсда таҳсил олмоқдалар) ўқишни тўлиқ тугатгунига қадар коллежларнинг харажатлари Давлат бюджети маблағлари ҳисобидан таъминланади. Коллежларга янгича тартиб бўйича 11 синфдан сўнг кирганлар учун ўқиш пуллик бўлади.\nЯнги схема бўйича коллежлар вазирликлар ва идоралар тузилмалари, хўжалик бирлашмалари, тижорат банклари ва йирик корхоналар тузилмаларига бўйсунадилар. Айнан шу вазирликлар, идоралар тузилмалари, хўжалик бирлашмалари, тижорат банклари ва корхоналар таълимни молиялаштириб борадилар. Харажатларни қоплаш учун улар таълимни тўлов-контракт асосида амалга оширишлари ҳамда қонунчилик томонидан тақиқланмаган бошқа манбалардан молиявий ёрдам олишлари мумкин бўлади.\nКасб-ҳунар коллежларида ўқиш учун давлат грантлари ажратилиши ҳам режалаштирилмоқда, бироқ бунинг ээвазига битирувчилар минтақаларда 3 йил ишлаб беришлари шарт бўлади. Тўлов-контракт асосида ўқиш қиймати миқдорини эса Молия вазирлиги Касб-ҳунар таълими маркази ҳамда бошқа манфаатдор вазирликлар, идоралар ва хўжалик бирлашмалари билан келишган ҳолда белгилайди. Шунингдек, кам таъминланган оилалар фарзандларига бепул таълим олиш имкониятини берувчи механизм яратилади.


Лондон ва Париж Сурияга вертолёт етказилишини тақиқловчи резолюция тайёрлади\n15:29 / 28.12.2016\nБуюк Британия ва Франция БМТ Хавфсизлик кенгашининг Сурияга қарши санкция киритишни кўзда тутувчи резолюция лойиҳасини тайёрлади. Бу лойиҳа Сурия ҳукумати, армияси ва давлат тузилмаларига исталган вертолётни етказишни тақиқлашни ўз ичига олади. Бундай чоранинг қабул қилинишига асос сифатида БМТ ва Кимёвий қуролни тақиқловчи ташкилот тергов комиссиясининг хулосалари айтилмоқда. Бу комиссия учта кимёвий ҳужум бўйича жавобгарликни Дамашқ зиммасига юклаган. Бу ҳужумлар давомида, тахмин қилинишича, хлорли контейнерлар ҳарбий вертолётлардан ташланган.\nРезолюция қабул қилинса, Сурия ҳукуматига "исталган вертолёт ёки у билан боғлиқ материаллар, жумладан эҳтиёт қисмларни" етказиб бериш, сотиш ёки узатишга тақиқлов кучга киради.\nҲужжатда, шунингдек, гўёки кимёвий ҳужумларга алоқаси бўлган 11 нафар жисмоний шахс ва 10 та тузилмага манзилли санкциялар кўзда тутилган. Уларга қарши кўриладиган чоралар орасида активларни музлатиш ва мамлакатдан чиқишни тақиқлаш бор.\nРезолюция лойиҳаси санкциялар тартиби бажарилишини кузатадиган, 6 нафар мутахассисдан иборат махсус қўмита яратишни кўзда тутади. Шунингдек, Сурия ҳукуматига мамлакатда мавжуд бўлган барча заҳарловчи моддалар ҳақидаги маълумотни тақдим қилиш учун 30 кунлик муддат берилади.\nБуюк Британия Сурия Франция вертолёт кимёвий ҳужум


ЖЧ 2018. Бразилия — Мексика. 42 учрашувда ким ғалаба қозонади? - Халқ сўзи\nЖЧ 2018. Бразилия — Мексика. 42 учрашувда ким ғалаба қозонади?\n17:56 02 Июль 2018 Спорт\nБугун Россия майдонларида давом этаётган футбол бўйича жаҳон чемпионати 1/8 финал босқичи доирасидаги Бразилия — Мексика учрашуви бўлиб ўтади.\nУшбу учрашувга қизиқиш жуда юқори. Негаки, Мексика терма жамоаси мусобақани кўтаринки кайфиятда бошлади ва биринчи баҳсдаёқ амалдаги чемпион Германияни мағлубият(1:0)га учратди. Кейинги баҳсда эса Жанубий Корея терма жамоаси 2:1 ҳисобида мағлубиятга учратилди. Гуруҳ босқичи учинчи турида эса ҳеч нарсани ҳал қилмайдиган баҳсда Швецияга 0:3 ҳисобида имконият бой берилди. Мутахассисларнинг фикрича, бу мағлубият Мексикани кучсизлигини англатмайди. Қолаверса, ўша ўйинда терма жамоа бош мураббийи Хуан Карлос Осорио майдонга деярли иккинчи таркибни туширган эди.\nБразилия терма жамоаси мусобақани илк баҳсида Швейцария билан дуранг ўйнади — 1:1. Иккинчи турда эса Коста-Рика ҳакам томонидан қўшиб берилган дақиқаларда мағлубиятга учратилди. Сўнгги турда ҳам Бразилия Сербия устидан ҳам худди шу ҳисобда устунлик қилди. Аммо терма жамоа ўйинида ранг-баранглик кўзга ташланмаяпти. Шу боис кўпчилик мутахассислар бугунги баҳсда икки жамоанинг кучларини деярли тенг баҳолашмоқда.\nКелинг шу ўринда мазкур терма жамоалар ўртасидаги ўзаро ўйинлар тарихига эътибор қаратсак. Бразилия ва Мексика ўртасидаги илк расмий ўйин 1950 йилда ўтказилган жаҳон чемпионати доирасида бўлиб ўтган. Унда “футбол афсунгарлари” юрти вакиллари мексикалик рақибларини 4:0 ҳисобида мағлубиятга учратишган. Шундан сўнг яна ушбу терма жамоалар яна 40 мартда ўзаро ўйин ўтказган. Мазкур баҳсларнинг 24 тасида Бразилия терма жамоаси, 10 тасида Мексика терма жамоаси ғалаба қозонган. Еттида беллашувда эса ғолиб номи аниқланмаган.\nЎзаро ўйинларда Бразилия бир марта Мексикани 5:0 ҳисобида мағлубиятга учратган. Бу мазкур икки терма жамоа ўйинида қайд этилган энг йирик ҳисобланади. Мексиканинг энг йирик ғалабаси эса 2:0 ҳисоби бўлиб, бу натижа 2007 йил ўтказилган Америка кубоги мусобақаси доирасида қайд этилган.\nБразилия ва Мексика ўртасидаги энг охирги ўйин 2015 йилда ташкил этилган. Ўртоқлик баҳси мақомига эга бўлган ўша беллашувда 2:0 ҳисобида бразилиялик футболчилар ғалаба қозонишган.\nЎзаро беллашувларда Бразилия терма жамоаси Мексика терма жамоаси дарвозасига 75 та гол киритган. Мексикада эса бу кўрсаткич 37 тани ташкил этмоқда.\nДемак, 42 ўйин бошланишига оз фурсатлар қолмоқда. Унда кимнинг қўли баланд келади? Юлдузли таркибли Бразилиянинг ёки шижоати кучли Мексиканинг? Буни вақт кўрсатади.\nБразилия— Мексика баҳси Тошкент вақти билан 19:00да бошланади.


Муносабат 12.05.2020 12:54\nҲудудларни ижтимоий-иқтисодий ривожлантиришни баҳолаш тизими қандай амалга оширилади?\nЎзбекистонда тадбиркорлик ривожланиб, иқтисодиётда ўсиш кузатилмоқда. Пировардида, аҳолининг ишчанлик кайфияти кўтарилиб, товар ишлаб чиқариш, иш бажариш ва хизматлар кўрсатиш сифати ошмоқда, уларнинг турлари кўпаймоқда. Ҳудудларнинг ўрта ва узоқ муддатларга мўлжалланган ижтимоий-иқтисодий тараққиёт параметрлари аниқланиб, ривожланиш стратегиялари белгилаб олинмоқда.\nБу жараён эса ислоҳотларни тизимли давом эттиришни тақозо этади. Амалга оширилаётган чора-тадбирлар самарасини ҳудудлар кесимида баҳолаб боришни кун тартибига қўяди.\nЎз навбатида, ижтимоий-иқтисодий ривожланиш суръатини янада тезлаштириш учун мақсадли дастурларни ҳудудлар имкониятларини аниқ ташсихлаш асосида ўз вақтида қабул қилиш ва бажарилишини тизимли кузатиш механизми такомиллашмагани муайян муаммоларни юзага келтирмоқда.\nПрезидентимизнинг 2020 йил 1 майдаги "Ҳудудларни ижтимоий-иқтисодий ривожлантиришни рейтинг баҳолаш тизимини жорий этиш тўғрисида"ги қарори бу жабҳадаги ишларни янги босқичда ривожлантириш, мавжуд муаммоларни ҳал этиш имконини беради.\nҚарорда ҳудудларнинг ижтимоий-иқтисодий ривожланишини рейтинг баҳолаш тизимини жорий этиш вазифаси белгилаб берилди. Бу тизимни шакллантиришда статистик кўрсаткичларга ва сўровномаларга асосланилади. Бунда 8 асосий мезонга алоҳида эътибор қаратилади ва ҳар бир йўналиш баҳолаб борилади.\nБиринчиси, ҳудудларда барқарор ва мутаносиб иқтисодий тараққиётни таъминлаш ва иқтисодий ислоҳотлар самарадорлиги. Барча ҳудудларда ҳам иқтисодий ривожланиш мутаносиблигига етарли эътибор берилмаётган, иқтисодий ислоҳотлар натижадор бўлмаётган бўлиши мумкин. Шу сабабли бу йўналиш асосий мезонлар сифатида белгиланди.\nИккинчиси, ҳудудларда янги иш ўринлари яратиш, ишсизликни камайтириш ва меҳнат бозори самарадорлигини таъминлаш. Бу борада ҳудудларда мавжуд ички имкониятлардан етарли фойдаланилмаётган бўлиши мумкин. Ҳудудлар иқтисодиётининг ўзига хос хусусиятлари, яъни ихтисослашув йўналишлари жойларда меҳнат бозори таркибига ва бу бозор амал қилишининг самарадорлигига турлича таъсир кўрсатади. Шу нуқтаи назардан, бур жараён чуқур ва тизимли кузатишларни тақозо этади.\nУчинчиси, ҳудудларда ижтимоий хизматлардан фойдаланиш имкониятларини ошириш ва аҳоли турмуш сифатини яхшилаш. Аҳоли турмуш сифати ислоҳотларнинг пировард натижасини ифодалайди, яъни ижтимоий фаровонликнинг бош мезони ҳисобланади. Шу боис бу борадаги ишларни чуқур таҳлил қилиш асосий талаблардан биридир.\nТўртинчиси, ҳудудларда аҳоли ва бизнес учун зарур шарт-шароитлар яратиш, ишлаб чиқариш инфратузилмасининг барқарорлиги ҳамда ишончлилигини таъминлаш. Ҳудудларда аҳолининг иқтисодий фаоллигини таъминлаш ва бизнес доираларнинг тадбиркорлик фаолияти учун зарур шарт-шароитлар яратиш кўпинча маҳаллий ҳокимият органлари ишчанлиги, ташаббускорлиги, омилкорлиги ва аҳоли билан яқиндан ишлаш кўникмаларига боғлиқ. Ишлаб чиқаришнинг барқарорлиги эса яхши инфратузилма мавжудлиги билан чамбарчасдир. Ўз навбатида, аҳоли ва бизнес учун зарур шарт-шароитларнинг яратилиши ҳудудларда мавжуд меҳнат, капитал, минерал хомашё ва бошқа ресурслардан оқилона фойланиш имкониятини кенгайтиради. Бу мезон ҳудудларда аҳолининг кичик бизнес ва хусусий тадбиркорлик фаолияти учун яратилаётган шароитларга ҳам баҳо бериш имкониятини беради.\nБешинчиси, ҳудудларнинг рақобатбардошлик даражасини ошириш, иқтисодиётни янада диверсификация қилиш. Ҳудудлар миллий бозорда қайсидир маънода, бошқа ҳудудлар билан ўзаро рақобатлашса, ўз навбатида, минтақавий ва халқаро бозорларда ушбу ҳудудлар ўз имконият ва салоҳиятини бирлаштиради, улар энди ягона иқтисодий кучга айланиб, халқаро даражада рақобатлашади. Шунингдек, рақобатбардошлик ҳудудларда мавжуд бўлган ишлаб чиқариш қувватларига, ҳудуднинг саноатлашганлик даражасига ҳам боғлиқ. Агар ҳудудлар бир ёқлама иқтисодиётга эга бўлса, у ҳолда рақобатбардошлик даражасига путур етади. Ҳудудлар иқтисодиётини диверсификациялаш бевосита рақобатбардошлик даражасини оширади. Шунинг учун қарорда мазкур мезонга алоҳида аҳамият берилган.\nОлтинчиси, ҳудудларда ишбилармонлик муҳити сифатини яхшилаш, тадбиркорликни доимий қўллаб-қувватлаш ва жадал ривожлантириш. Ҳудудларда ишбилармон доиралар ва маҳаллий ҳокимият органлари ўртасида давлат-хусусий шериклик муносабатларини янада ривожлантириш имкониятлари кенг. Бироқ жойларда ишбилармонлик муҳитининг ташкилий, ҳуқуқий, институционал ва ижтимоий жиҳатларига етарли даражада эътибор қаратилмаслиги сабабли тадбиркорлик қатлами ўз салоҳиятидан самарали фойдалана олмайди. Бундан ташқари, тадбиркорлик ривожланишига йирик, ўрта ва кичик тадбиркорлик поғоналари бўйича, уларнинг интеграциялашуви нуқтаи назаридан ҳам ёндашиш мақсадга мувофиқ. Тадбиркорлик катта салоҳиятга эга бўлган, доимий ҳаракатчан ва динамик ижтимоий-иқтисодий кучга айланиши лозим. Шу сабабли мазкур мезонга таяниб ҳудудларнинг ишбилармонлик муҳитига етарли даражада тизимли баҳо бериш имконияти юзага келади.\nЕттинчиси, ҳудудларнинг молиявий мустақиллигига эришиш ҳамда банк-молия соҳасини ривожлантириш. Бу борада сўнгги йилларда сезиларли ўзгаришларга эришилди. Шу билан бирга, ҳудудларнинг молиявий мустақилликка эришиши йўналишидаги ислоҳотларни янада давом эттириш зарурати мавжуд. Бу маҳаллий ҳокимиятларнинг ҳудудларда фаол ижтимоий-иқтисодий сиёсат юритиши учун муҳим омил ҳисобланади. Ўз навбатида, маҳаллий бюджетлар даромадлари шаклланиши ва унинг харажатлари тақсимланишида эркинлик ва шаффофлик масалаларини ҳал қилиш имкониятини ҳам кенгайтиради. Банк-молия соҳасини ривожлантириш орқали ҳудудлар иқтисодиёт комплексида горизонтал ва вертикал алоқаларни янада такомиллаштириш учун зарур шароит яратилади. Шу сабабли мазкур мезон бўйича ҳудудлардаги вазиятга баҳо бериш соҳадаги ислоҳотларни янада жадаллаштиришга туртки бўлади.\nСаккизинчиси, ҳудудларда маҳаллий давлат ҳокимияти органларининг фуқаролар мурожаатлари билан ишлаш самарадорлиги ва маълумотларнинг очиқлигини ошириш. Маълумки, мамлакатимизда туб ислоҳотлар дастлаб Маъмурий ислоҳотлар концепциясини қабул қилиш билан бошланган эди. Шундан кейин “Давлат идоралари халқ учун хизмат қилиш керак” тамойили йилдан-йилга чуқур ижтимоий-иқтисодий мазмун касб этиб келмоқда. Мазкур мезон ушбу тамойилнинг ҳудудларда қанчалик даражада ҳаётга янада чуқурроқ татбиқ этилаётганига баҳо бериш имкониятини беради.\nҚарорда рейтинг кўрсаткичларини аниқлаш Қорақалпоғистон Республикаси, вилоятлар, Тошкент шаҳри, туманлар ва шаҳарлар кесимида амалга оширилиши белгиланган. Президентимиз раислигида 7 май куни Андижон, Навоий ҳамда Сурхондарё вилоятлари туман ва шаҳарларининг иқтисодий салоҳиятини ошириш чора-тадбирлари бўйича ўтказилган видеоселектор йиғилишида мамлакатимизнинг ҳар бир ҳудуди ўзига хослиги, бир вилоят ичидаги туманларнинг имкониятлари ҳам бир-бирига ўхшамаслиги алоҳида таъкидлаб ўтилди.\nКейинги йилларда Қорақалпоғистон Республикаси, Тошкент шаҳри ва вилоятлар иқтисодиётини ривожлантириш масалалари алоҳида, туманлар ва шаҳарлар кесимида, манзилли тарзда муҳокама қилиш тизимли тус олмоқда. Энди туманлар ва шаҳарлар даражасигача рейтинг баҳолаш кўрсаткичлари шакллантирилади. Бу жуда муҳим. Чунки рейтинг баҳолаш натижалари нафақат вилоятлар даражасида, балки туманлар ва шаҳарлар даражасида амалга оширилса, бу кўрсаткичлар орқали иқтисодий ислоҳотлар қайси ҳудудларда қандай суръатларда ва миқёсларда амалга оширилаётгани, мамлакатимиз ҳудудларининг ялпи ижтимоий-иқтисодий салоҳиятни оширишга қўшаётган ҳиссасига баҳо бериш имконияти юзага келади.\nҚарорнинг ижроси ҳудудларда амалга оширилаётган ижтимоий-иқтисодий ислоҳотларнинг натижадорлигини таъминлаш ва аҳоли турмуш даражасини оширишнинг жойлардаги ички имкониятларидан янада самарали фойдаланишга хизмат қилади.


Украинада давлат хизматчилари учун инглиз тили мажбурий қилиб қўйилади\n20:37 / 21.04.2017\nУкраинада 2019 йилдан бошлаб давлат идораларига ишга қабул қилиш вақтида инглиз тилини билиш мажбурий бўлади. Бу ҳақда Украина адлия вазири Павел Петренко маълум қилди, деб хабар бермоқда "Укринформ" ахборот агентлиги.\n"2019 йилдан бошлаб инглиз тили давлат идораларига ишга кириш учун асосий шартлардан бири бўлади. Давлат хизматчиси бўлишни истаганлар украин тилидан ташқари, инглиз тилини таянч даражада билишлари зарур бўлади", деб айтди вазир.\nАхборот агентлигининг таъкидлашича, Украинада инглиз тилини 70 фоиз аҳоли билади, ваҳоланки Европа Иттифоқида бу кўрсаткич 50 фоизни ташкил қилади.\nБир йил аввал Украина президенти Пётр Порошенко барча украиналикларни инглиз тилини ўрганишга чақирганди.\nУкраина инглиз тили


Валюта билан ҳазиллашманг\nАгар хорижга чиқаëтган ўзбекистонлик ëнидан 2000 доллардан ошиқ декларацияга киритилмаган валюта топилса¸ бу пул мусодара қилиниб¸ эгаси жарима ва жиноий жавобгарликка тортилади.\nХорижга чиқаётган ўзбекистонликлар 2000 доллардан ортиқ хорижий валютани нақд олиб чиқиш учун Марказий банкдан рухсат олиши керак. 5000 минг доллардан ортиқ валютани эса нақд кўринишда олиб чиқиш имкони йўқ.\nРеспублика Миллий банки ходимасининг Озодликка маълум қилишича, ўзбекистонлик фуқаролар 2000 АҚШ долларига қадар бўлган миқдордаги хорижий валютани бемалол четга олиб чиқиши мумкин.\n- 2000 долларни бемалол олиб чиқиб кетаверасиз. 2000 доллардан ошиғига любой бир банкда ҳисоб рақами очиб¸ банкка қўясиз. Кейин пулни банкдан оласиз ва банк сизга справка беради. Умуман 5000 доллар олиб кетсангиз бўлади.\nОзодлик: 5000 доллардан ошиқ бўлсачи?\n- У ҳолда Марказий банкка мурожаат қилишга тўғри келади¸ дейди республика Миллий банки ходимаси.\nБанк ходими берган маълумотга кўра, дастлаб, республика президенти фармони билан хорижга эркин олиб чиқиш мумкин бўлган валюта миқдори 1500 АҚШ доллари қилиб белгиланган.\n- Бу президент фармони. 1995 йилда шунақа фармон чиққан. Яқинда Вазирлар маҳкамасидан келди. Миқдори 1500 доллар эди. Ҳозир 2000 олиб чиқиб кетса бўлади, дейди республика Миллий банки ходими.\nАммо, Ўзбекистон фуқароси, айтайлик, нақд пул кўринишидаги 10 минг ёхуд 50 минг АҚШ доллари билан сафарга чиқмоқчи бўлса-чи?\nБанк ходимаси берган маълумотга кўра, бунинг учун, Марказий Банк фуқароларга чек қоғози ёхуд пластик карточка таклиф қилади.\n- Карточка¸ валютний карточка олсангиз бўлади.\nОзодлик: 5000 доллардан ортиқ бўлса-а?\n- 5000 доллардан ортиқ бўлса¸ шунақа қилишади. Карточка олсангиз¸ карточка ҳеч қаерда декларироват қилинмайди. Олиб кетаверасиз¸ дейди республика Миллий банки ходимаси.\nАгар хорижга чиқаётганингизда божхоначилар ёнингиздан Миллий банк рухсатисиз олиб кетилаётган ва божхона декларациясига киритилмаган 2000 АҚШ долларидан ортиқ миқдордаги валютани топиб олсачи, бунга қандайдир жазо борми, деган савол билан Тошкент аэропорти божхона постига мурожаат қилганимизда, божхона ходими шундай жавоб берди:\n- У ҳолда ортиқча маблағ мусодара қилинади ва яна бунинг устига жарима ҳам солинади. Агар банк рухсатисиз олиб кетилаётган маблағ Ўзбекистонда белгиланган энг кам иш ҳақи миқдоридан 100 баробардан кўп бўлса, (ҳозир энг кам иш ҳақи 33 минг 645 сўм — таҳририят) у ҳолда ҳам жарима солинади, ҳам ҳолат юзасидан жиноий иш қўзғатилади. Одатан, шартли қамоқ жазосига ҳукм қилинади. Баъзида шундай ҳоллар бўладики, биз йўловчилардан: “Ёнингизда декларацияга киритилмаган, унутиб қолдирган пулингиз борми, эслаб кўринг?” деб сўраймиз. Шунда кўпчилик: “Ҳа, бор экан...” деб қолади. Бундай фуқароларни божхона постидан қайтариб юборамиз”¸ дейди Тошкент аэропорти Божхона пости ходими.\nСуҳбат якунида божхона ходими: “Четга чиқаётганда, хорижий валюта билан ҳазиллашманг!” дея кулиб, ҳазиллашиб ҳам қўйди.\nЗеро, сўнгги вақтларда мамлакат оммавий ахборот воситаларида катта миқдордаги хорижий валютани яширин олиб чиқиб кетаётган ўзбекистонлик ва хоиржлик фуқаролар қўлга олингани ҳақида хабарлар кўп учрамоқда.\nАммо, агар фуқаронинг 2 минг ёхуд 5 мингдан ортиқ миқдордаги валюта билан хорижга чиқиш эҳтиёжи бўлса-чи?\nМиллий банк, Марказий банк ва Ташқи иқтисодий алоқалар банки бунинг учун халқаро миқёсда ишлатиш имкони бўлган пластик карточкалардан фойдаланишни таклиф қилмоқда.\nАммо бу банклар ходимлари нега энди нақд кўринишдаги хорижий валютани эркин олиб чиқиш имконияти 2000 АҚШ доллари қилиб белгиланган, деган саволга жавоб бергани йўқ.\nУлар бундай тартиб президент фармони билан жорий этилганини айтмоқда, холос.\nЎзбекистон молия тизимида кўп йиллар давомида ишлаган иқтисодчи Сапарбой Жубаев бу саволга жавобан икки сабабни тилга олди.\nУнга кўра, бу билан давлат мамлакатдан хорижга чиқаётган маблағни, у қандай валюта кўринишида бўлишидан қатъий назар, ҳисоб-китоб қилиб боришни мақсад қилган ва бу ўринлидир.\n- Бож статистикаси дегани бор¸ тўлов баланси статистикаси дегани бор. Тўлов балансига кўра ҳар бир четга чиққан¸ Ўзбекистонга кирган нафақат доллар¸ балки ҳар бир цент ҳисобда бўлиши керак. Ўзбекистонга қанча пул кирди¸ қанча пул чиқдини тўлов балансида кўрсатишингиз керак. 2000 доллар эркин бўлгани билан божхона декларациясида ëзилади. 100 доллар олиб кетаëтган бўлсангиз¸ 100 долларни ëзасиз. Бунинг ҳаммаси эртага статистикага тушади¸ дейди Сапарбой Жубаев.\nСапарбой Жубаев, шунингдек, бундан мамлакатдаги нақд пул оқимини маълум бир меъёрда ушлаб туриш мақсади ҳам кўзланган, деган фикрни қувватлайди.\n- Мувозанат ҳам бўлиши керак. Масалан¸ Тошкент ëнидаги Қозоғистон банкида фоиз кўпроқ бўлса¸ кимдир “Сариоғочда долларга 15 фоиз бераяпти экан” деб эшитса¸ ҳаммаси ўз пулини Тошкентда эмас Сариоғочда ушлаб қолиши мумкин. Шунга озгина бўлса ҳам чеклаб¸ ўзимизнинг банкларда ушлаб туришга қизиқтириш масаласи бўлиши мумкин¸ дейди Ўзбекистон молия тизимида кўп йиллар давомида ишлаган иқтисодчи Сапарбой Жубаев.\nАммо республика президенти фармони билан жорий этилгани айтилаётган бу тартиб, майда тадбиркорлик билан шуғулланаётган ва хорижга қатнаётган баъзи ўзбекистонликлар сўзларига қараганда, улар учун қатор тўсиқлар яратган.\nБиринчи йирик тўсиққа хорижга чиқиш истагида бўлган исталган фуқаро дуч келмоқда.\nБу тўсиқ 2000 АҚШ долларидан ортиқ миқдордаги хорижий валюта учун республика банкларида ҳисоб рақамини очиш талабидан келиб чиқади.\nРеспубликадаги банк ходимларига кўра, бунинг учун фуқаронинг паспорти, пропискаси ҳамда пули кифоя ва ўз пулингизни исталган вақтда, чекланмаган миқдорда хорижий валюта кўринишида олиб кетишингиз мумкин.\nАммо аксарият ўзбекистонликлар, банкларга қўйилган пулнинг қайтиб олиш ёхуд миллий валютадаги пулни хорижий валютага ўгириш имконининг ўта чекланганидан шикоят қилади.\nЖумладан, Озодликка куни кеча сўзлаган сирдарёлик суҳбатдошимиз икки ойдан буён банкдан 5000 АҚШ доллари миқдоридаги хорижий валютани ололмаётганидан арз қилди.\n- Биз 5000 доллардан олмоқчи эдик. Ўзбекистон фуқаросининг шу нарсани олишга ҳаққи бор экан¸ тўғрими? Бу шахсий жамғармамиз эди. Уч кун югурдик. Тўртинчи кунга борганимизда¸ “Бўлди. Валюта анақаси ëпилди. Тошкент бизга бермаяпти” деди. Валюта олишаëтганини кўзимиз билан кўраяпмизку. Банклар сотишаяпти экан. Устига шапка дейишаяпти экан¸ деган эди сирдарëлик суҳбатдошимиз.\nХорижга чиқадиган нақд пул кўринишидаги эркин валюта ҳажмига қўйилган чекловдан келиб чиқадиган иккинчи муаммо эса, асосан, якка тартибда ишлаётган кичик тадбиркорлар учун тўсиқ бўлмоқда.\nХорижда тадбиркорлик қилаётган ўзбекистонликлардан бирининг сўзларига кўра, бу билан Ўзбекистон ҳукумати кичик тадбиркорнинг даромади ва даромади манбаини тўлиқ назорат қилишни кўзда тутади.\nЭнг муҳими, Марказий банк орқали расмийлаштириб олиб кетилган хорижий валюта тадбикор қайтаётганда жиддийгина муаммо туғдиради.\n- Асосий нарса бу ерда хорижга олиб чиқиб кетганингиздан кейин олиб келган нарсангизни ҳам ўшанга ҳисоблаб кўради. Муаммо ўшандада. Растаможка бизда 100 фоиз бўлганлиги учун тадбиркорлар давлатга тўлгандан кейин ўзига фойда қолмаслигини билади. Шунинг учун ноқонуний йўлар билан олди-берди қилинади. Давлатдан пул олиб чиқиб кетганингиздан кейин¸ олиб келган нарсангизни растаможка қилиб¸ 100 фоиз бож тўлаб олиб чиқишингиз керак бўлади. Бозорга олиб чиққанингизда¸ сизга фойда йўқ¸ дейди хорижда тадбиркорлик қилаётган ўзбекистонликлардан бири.\nБу суҳбатдошимиз хулосасига кўра, Ўзбекистонда бож тўловларига қўйилган ўта юқори ставкалар ҳамда солиқ тизимининг коррупциялашиб кетгани хориж билан ҳамкорлик қилаётган тадбиркорларни ўз даромадини ҳукуматдан яшириш ва пулни кўпроқ норасмий йўллар билан мамлакатдан олиб чиқишга мажбур қилади.


Инновацион ривожланиш вазирининг Сирдарёдаги сайёр қабули қандай натижалар берди?\nЎзбекистон Республикаси Инновацион ривожланиш вазири Иброҳим Абдураҳмонов жорий йилнинг 14 июнь куни Сирдарё вилоятида ўтказган сайёр қабули давомида фуқаролар томонидан билдирилган савол, таклиф ва мурожаатларни ҳал этилиши юзасидан қатор ишлар олиб борилди.\nХусусан, Сирдарё вилояти, Мирзаобод тумани, 34-сонли умумий ўрта таълим мактаби 10-синф ўқувчиси Орифжон Хўрозбоев саноатда ишлатиладиган роботни (кам энергия сарфлаб сувни иситиш функциясини бажаради) такомиллаштириш ва амалиётга татбиқ этиш бўйича амалий ёрдам беришни сўради. Сайёр қабулдан сўнг вазирлик мутахассислари О.Хўрозбоев билан учрашиб, ишланмани муҳокама қилдилар. Ҳозирда ёш тадқиқотчининг ихтироси вазирлик томонидан ташкил этиладиган “InnoWeek” инновацион ғоялар ҳафталиги доирасида бўлиб ўтадиган “IRC-2019” халқаро робототехника мусобақасига олиб чиқиш учун амалий ёрдам кўрсатилмоқда.\nГулистон давлат университети “Педагогика” факультети ўқитувчиси Ҳабибулло Абдукаримов Гулистон давлат университетида ўқув ишлаб чиқариш комплексини ташкил этиш,университетда узлуксиз таълим ташкилотларини тузишни таклиф қилди. Инновацион ривожланиш вазирлиги университетда таълим кластери ташкил этиш масаласини ижобий баҳолаб, бу масалада ташкилотлар билан ҳамкорликда амалий ёрдам беришга тайёр эканини билдирди. Бунда Гулистон давлат университети томонидан педагогик таълим инновацион кластери ташкил этиш бўйича тегишли дастурлар ишлаб чиқиб тақдим этилиши кутилмоқда.\n“Соҳил-турон” фермерлик хўжалиги раҳбари Маъруф Аҳмедов балиқчилик фаолиятини кенгайтириш учун 30 га. ерни гаровга қўйиб банкдан кредит олмоқчи эканлигини, бироқ кадастр хизмати томонидан вилоят ҳокимининг қарори ва баённомаси кераклигини айтишаётганини, ушбу масалада амалий ёрдам беришни сўраган. Вазирлик ташаббуси билан вилоят ҳокимияти томонидан М. Аҳмедовнинг муаммоси ижобий ҳал этилди.\nГулистон давлат университети 2-курс докторанти Баҳром Алмаматов илмий-тадқиқот ишларини амалга ошириш учун Гулистон давлат университети ҳудудидаги иссиқхоналарни таъмирлаш ёки бошқатдан қуриш бўйича амалий ёрдам сўради. Вазирлик ташаббуси билан илмий лаборатория машғулотларини ўтказиш учун университет ҳудудида 8 сотихли замонавий иссиқхона қурилишига киришилди ва янги ўқув йилига фойдаланишга топширилади.\nЎзбекистон миллий университети 1-курс докторанти Доно Мухамадова ўз илмий ишини олиб бориши учун лаборатория кераклигини маълум қилиб, ушбу масалада амалий ёрдам сўради. Докторантга ЎзР ФАнинг Геномика ва биоинформатика маркази лабораториясидан фойдаланиш имконияти яратилди.\nГулистон давлат университети профессори Карим Нуриев анорчилик бўйича лойиҳасини молиявий қўллаб-қувватлашни сўради. Вазирлик томонидан эълон қилинган илмий-техник лойиҳалар танловларида иштирок этиши мумкинлиги тушунтирилди, лойиҳаларни топшириш тартиби билан таништирилди.\nГулистон давлат университети 2-курс докторанти Ўткир Шопўлатов уй-жой масаласида амалий ёрдам беришни сўради. Вазирлик ташаббуси билан докторант Сирдарё вилояти ҳокимияти томонидан Гулистон шаҳри, 4-мавзесида қурилаётган кўп қаватли уйлардан бирини олишга навбатга қўйилди.\nИлмда туб бурилиш йили бўлади\nПрезидент мурожаати – амал дастури


Хотинларнинг инжиқликлари | HikmatNuri\nCategory Archives: Хотинларнинг инжиқликлари\nБу категорияда оилада хотинларнинг инжиқликлари ҳақидаги фатволар билан танишасиз\nУйланганимга уч йил бўлди, лекин хотиним бенамоз …\nСавол: Мен М. А. М. Шарқий Минтақанинг Суқба шаҳрида яшайман ва ёшим йигирма еттида. Уч йил бўлди йигирма тўрт ёшли қизга уйланганман. У, бу йиллар мобайнида намоз ўқиш ва рўза тутишга ҳаракат қилган бўлсада, намоз ўқимади. Мен бу ишдан безовта бўлиб, гуноҳкор бўлиб қолишдан қўрқаяпман. Ундан фарзанд кўрганман ва у ўн ойликдир. Менинг бошим қотди, чунки, хотиним Аллоҳ таоло барча мусулмонларга фарз қилган рамазон рўзасини тутмади.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 2837):\nСизнинг насиҳатингиздан кейин ҳам бенамоз ва рўза тутмаётгна бўлса, хотинингиздан ажралишингиз керак. Чунки намознинг фарз эканини қасддан инкор этиб ўқимаган одам, уламолар ижмоси билан кофир бўлади. Намозни дангасалик ва лоқайдлик билан ўқимаган одам ҳам, уламоларнинг икки қавлининг соғломроғига кўра, кофир бўлади. Зеро Расулуллоҳ соллаллоҳу алайҳи ва саллам:\n«Ишнинг боши ─ Ислом, устуни ─ намоз, чўққиси эса Аллоҳ йўлидаги жиҳод» (Имом Муслим 440, Термизий 224, Насоий 820, Абу Довуд 678, Ибн Можа 1000, Имом Аҳмад 2/485, Доримий 1268);\n«Биз билан у (мушрик ва кофир)лар ўртасида намоз бордир. Уни ким ўқимаса кофир бўлибди»─ деганлар. Бу ҳадисни Имом Аҳмад (5/346) ва Сунан муаллифлари (Термизий 2621, Насоий 463, Ибн Можа 1079) нақл қилганлар.\nБу мавзуда бошқа ҳадислар ҳам кўп.\nАллоҳ таолодан рафиқангизни ҳидоят қилиши ва сизга ундан яхшиликларни ато этишини тилаймиз. Дарҳақиқат, Аллоҳ таоло эшитгувчи ва яқин Зотдир.\nРўза тутган хотиним намоз ўқимайди …\nСавол: Мен холаваччамга уйланганман ва ундан фарзандлар кўрганман. У рамазон ойи рўзасини тутсада, намоз ўқимайди. Мен бу сабабли гуноҳкор бўлиб қолишдан қўрқаман. Шу боис ҳозирги кунларда у билан яшаш ёки яшамаслик ҳақида ўйланиб қолганман. Аллоҳ таоло устингиздан мукофотлар ёғдирсин, бу ҳақда менга йўл кўрсатинг.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 2739):\nСиз ўтган замон ичида насиҳат қилмай ва эру хотин алоқаларида ҳушёр бўлмаганингиз сабабли, намоз ўқимаган ва рўза тутмаган аёл билан яшаганингиз учун гуноҳкорсиз. Агар ҳануз ҳаёти ўша алфозда давом этаётган бўлса, уни намоз ўқиш, рўза тутиш ва Исломнинг бошқа фарзларини адо этишга буюринг. Унинг ва ўзингизнинг ота─оналарингиздан, унинг маҳрамларидан Аллоҳ йўлида кўмак сўранг. Агар у итоат этиб Аллоҳга тавба қилса, Аллоҳга ҳамдлар бўлсин ва унинг билан чиройли муомала қилаверинг. Агар намоз ўқимаслик ва рўза тутмаслигида ўжарлик қилиб туриб олса, ажрашинг. Чунки, Аллоҳнинг ҳузуридаги нарсалар сиз учун яхшироқдир ва Аллоҳнинг ўзи сизга мададкордир. Чунки намоз ўқимаслик куфр ва Исломдан қайтиш, демакдир. Зеро Расулуллоҳ соллаллоҳу алайҳи ва саллам: «Киши билан ширк ва куфр ўртасида намозни тарк қилиш бордир» (Имом Муслим 82, Термизий 2620, Абу Довуд 4678, Ибн Можа 1078, Имом Аҳмад 3/370, Доримий 1233) ва: «Биз билан у (мушрик ва кофир)лар ўртасида намоз бордир. Уни ким ўқимаса кофир бўлибди»─ деганлар (Термизий 2621, Насоий 463, Ибн Можа 1079, Имом Аҳмад 5/346). Аллоҳ таоло эса:\n«(Шунингдек) сизлар ҳам кофираларнинг билак-қўлларидан ушламанглар (яъни, сизларнинг хотинларингиз кофира бўлган ҳолларида кофирлар билан қолишни истаса, сизлар уларнинг йўлларини тўсиб никоҳларингизда сақламанглар)»─ деган (Мумтаҳана: 10).\nХотин шаръий кийимларни киймаса …\nСухандон: Тингловчи сўрамоқда: Хотин шаръий кийимларни кийишдан бош тортса нима қилиш керак? Эри уни талоқ қўйиши керакми ёки йўқми?\nЭри уни шаръий кийимларни кийишга мажбурлаши керак. Агар хотиннинг бунга қарши чиқиши фараз қилинса, уни уйдан чиқишини таъқиқлаши лозим. Чунки хотин устидаги раҳбарлик, эрнинг қўлидадир. Аллоҳ таоло бу ҳақда шундай деган:\n﴿الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّهُ بَعْضَهُمْ عَلَى بَعْضٍ وَبِمَا أَنفَقُوا مِنْ أَمْوَالِهِمْ﴾\n«Эркаклар хотинлари устида раҳбардурлар. Бунга сабаб Аллоҳ уларнинг бировларини бировларидан (яъни эркакларни аёллардан) ортиқ қилгани ва эркаклар (хотинлари ва оилалари учун) ўз мол-мулкларидан сарф-харажат қилганларидир» (Нисо: 34).\nЭри бўлса чиқишига рози бўларди …\nMay 31, 2011 Hikmat Nuri\tLeave a comment\nСухандон: Тингловчи синглимиз сўрамоқда: Хотин киши отасиникига ёки ақраболариникига боришига эрининг рози бўлишини билса, эрининг ижозатини олмай бирон эҳтиёжи учун уйидан чиқса бўладими?\nБу, хотин кишининг турмуш ўртоғининг аҳволини билишига боғлиқ. Айрим хотинлар эрларининг қариндошларини зиёрат қилишига рухсат беришини биладилар. Баъзи эркаклар эса ижозат берганлари маҳал хотинларининг берилган ижозатдан ташқарига чиқишларини хоҳлашмайди. Эрнинг ҳолатига қараб иш қиилш керак. Агар эр айтилган мақсаддан бошқа бирон эҳтиёж ёки иш учун уйдан чиқишни таъқиқлаган бўлса, хотин киши эри тарафидан рухсат берилган ишдан бошқасини қилмаслиги керак.\nУйдан эрнинг рухсатисиз ва ҳижобсиз чиқиш\nMay 30, 2011 Hikmat Nuri\tLeave a comment\nСухандон: Яман Араб Жумҳуриятидан тингловчимиз айтмоқда: Хотин киши уйидан эрининг ижозатисиз чиқиши мумкинми? Унинг отасиникига бўлсада ҳижобсиз бориши жоизми? Божанинг ҳижобсиз турган қайнсинглисига қараши равоми? Биз кунларнинг бирида буларга шоҳид бўлганимиз учун хотинимни отаси ва опасиникига боришини таъқиқлаб қўйдик. Шунда хотиним уларнинг ўз маҳрами эканларини айтиб қолди. Аллоҳ таоло устингиздан барака ва ажру савоблар ёғдирсин, илтимос, маҳрамлар ва хотин кишининг бориши мумкин бўлмаган кишилар кимлар эканини тушунтириб берсангиз.\nБу саволларнинг жавоби шуки, хотин кишининг уйидан эрининг ижозати билангина чиқиши вожиб бўлиб, эрнинг ижозатисиз чиқиши жоиз эмасдир. Чунки Расулуллоҳ соллаллоҳу алайҳи ва саллам: «Шоҳид бўлиб турган эрининг ижозатисиз рўза тутиш, хотин кишига ҳаромдир»– деганлар (Ибн Ҳиббон 4170). Агар Расулуллоҳ соллаллоҳу алайҳи ва саллам Аллоҳ таолога ибодат ва итоат бўлган рўзани эрнинг рухсатисиз тутишни таъқиқлаётган бўлсалар, хотин кишининг ўз уйидан эрининг рухсатисиз чиқишини таъқиқлаши авлодир.\nРухсат гоҳида лафзий яъни эрнинг тили билан: Хоҳласангиз оилангизни бориб кўришингиз мумкин,– деб берган ижозати бўлиши мумкин. Гоҳида эса урфга кўра ижозат бўлиши мумкин. Масалан, урф хотин кишининиг ташқарига чиқишига рухсат бераверади. Бунинг мисоли, хотин кишининг нон ва бошқа эҳтиёжларини сотиб олиш учун чиқиши. Бу – урф ижозати ҳисобланади.\nХотин кишининг уйидан ташқарига ҳижобсиз чиқиши, ҳаромдир. Хотин киши бозорга чиқмоқчи бўлса атир қўймаслиги, пардоз қилмаслиги ва юзини очмаслиги керак. Чунки булар катта фитналардан биридир. Расулуллоҳ соллаллоҳу алайҳи ва саллам ҳам хотин кишининиг атир қўйиб масжидларда ҳозир бўлишини таъқиқладилар ва: «Қайси хотин атир қўйган бўлса, биз билан ҳуфтон намозида иштирок этмасин!»– дедилар (Имом Муслим 1026; Насоий 5038).\nХотин кишининг бозорларда юзини очиб юриши ҳам, катта фитна ва катта мусибатлардан бўлиб, айрим мусулмон жамиятларда кенг кўламда ёйилмоқда. Бу фитна юзларни очишгагина чекланиб қолмади, балки, хотинлар бошлари, бўйинлари, кўкраклари ва билакларини чиқариб, ярим яланғоч кийимларни кийишмоқда. Натижада, хотинларни тутиб қолиш жуда ҳам қийинлашди.\nХотин кишининг почча ва бошқа номаҳрамларга юзини очиши ҳаромдир. Чунки почча билан қайнсингил ўртасида қондошлик алоқаси йўқдир. Бунинг акси ўлароқ қайнана куёвга маҳрам бўлиб, унинг олдида маҳрамдек ўтириши жоиздир.\n«Маҳрамлар» – хотин киши қариндошлиги ёки эмикдошлиги ёхуд қудачилиги сабабли мангу турмуш қура олмайдиган эркаклардир. Уйланиш ҳаром бўлган қондош хотинлар, Аллоҳ таоло қуйидаги оятида баён қилганидек, етти нафардир:\n﴿حُرِّمَتْ عَلَيْكُمْ أُمَّهَاتُكُمْ وَبَنَاتُكُمْ وَأَخَوَاتُكُمْ وَعَمَّاتُكُمْ وَخَالاتُكُمْ وَبَنَاتُ الأَخِ وَبَنَاتُ الأُخْتِ﴾\n«Сизлар учун оналарингиз, қизларингиз, опа-сингилларингиз, аммаларингиз, холаларингиз, ака-укаларингизнинг қизлари, опа-сингилларингизнинг қизлари(га уйланиш) ҳаром қилинди» (Нисо: 23).\nЭмикдошлик сабабли уйланиш ҳаром қилинганлар ҳақида Аллоҳ таоло шундай деди:\n﴿وَأُمَّهَاتُكُمْ اللاَّتِي أَرْضَعْنَكُمْ وَأَخَوَاتُكُمْ مِنْ الرَّضَاعَةِ﴾\n«… эмизган оналарингиз, эмишган опа-сингилларингиз» (Нисо: 23).\nРасулуллоҳ соллаллоҳу алайҳи ва салламнинг эса: «Эмикдошликдан қондошликдан ҳаром бўлган кимсалар ҳаром бўлади»– дедилар (Имом Бухорий 2645; Насоий 3249). Яъни, эмизган она, эмикдош: опа, сингил, амма, хола, эмикдош ака ёки уканинг, опа ёки сингилнинг қизлари. (Буларга уйланиш ҳаромдир ва улар эркак киши учун маҳрамдир).\nҚудачилик сабабли маҳрам бўлганлар тўрт нафардир: ўгай оналар (насаб юқориласа ҳам, яъни ўгай буви), келинлар (насаб қуйи бўлса ҳам, яъни, невара ва чевараларнинг хотинлари), қайнаналар (насаб юқориласа ҳам, яъни, қайнананинг онаси (катта қайнана)) ва ўгай қизлар (насаб қуйи бўлса ҳам, яъни ўгай қизнинг қизлари). Аллоҳ таоло бу ҳақда шундай деди:\n﴿وَلا تَنكِحُوا مَا نَكَحَ آبَاؤُكُمْ مِنْ النِّسَاءِ إِلاَّ مَا قَدْ سَلَفَ إِنَّهُ كَانَ فَاحِشَةً وَمَقْتاً وَسَاءَ سَبِيلاً﴾\n«Оталарингиз уйланган хотинларни никоҳингизга олманг! Магар илгари ўтган бўлса, (уйланган бўлсангиз, Аллоҳ афв этар). Албатта бу хунук ва жирканч бўлган ёмон қилиқдир» (Нисо: 22).\nАллоҳ таоло эркаклар уйланиши ҳаром бўлган хотин–қизлар қаторида шуларни ҳам зикр қилди:\n﴿وَأُمَّهَاتُ نِسَائِكُمْ وَرَبَائِبُكُمْ اللاَّتِي فِي حُجُورِكُمْ مِنْ نِسَائِكُمْ اللاَّتِي دَخَلْتُمْ بِهِنَّ فَإِنْ لَمْ تَكُونُوا دَخَلْتُمْ بِهِنَّ فَلا جُنَاحَ عَلَيْكُمْ وَحَلائِلُ أَبْنَائِكُمْ الَّذِينَ مِنْ أَصْلابِكُمْ﴾\n«… қайноналарингиз, жинсий алоқада бўлган хотинларингизнинг тарбиянгизда бўлган қизлари (мана шу санаб ўтилган аёлларга уйланиш ҳаром қилинди) — агар хотинларингиз билан жинсий алоқада бўлмаган бўлсангиз (уларни талоқ қилгандан кейин аввалги эрларидан туғилган қизларига уйлансангиз) сизлар учун гуноҳ йўқдир. Яна ўз пушти камарингиздан бўлган ўғилларингизнинг хотинларига (уйланишингиз) … (ҳаром қилинди)» (Нисо: 23).\nЎгай қизлар (насаблари қуйи бўлсада), модомики оналарига жинсий алоқа қилмаган экан, ўгай оталарига турмушга чиқишлари мумкин. Чунки Аллоҳ таоло:\n﴿وَرَبَائِبُكُمْ اللاَّتِي فِي حُجُورِكُمْ مِنْ نِسَائِكُمْ اللاَّتِي دَخَلْتُمْ بِهِنَّ فَإِنْ لَمْ تَكُونُوا دَخَلْتُمْ بِهِنَّ فَلا جُنَاحَ عَلَيْكُمْ﴾\n« … жинсий алоқада бўлган хотинларингизнинг тарбиянгизда бўлган қизлари (мана шу санаб ўтилган аёлларга уйланиш ҳаром қилинди) — агар хотинларингиз билан жинсий алоқада бўлмаган бўлсангиз (уларни талоқ қилгандан кейин аввалги эрларидан туғилган қизларига уйлансангиз) сизлар учун гуноҳ йўқдир»– деган (Нисо: 23).\nБу тўрт хотин–қизга қудачилик сабабли уйланиш ҳаромдир. Буларга никоҳ қилиниши биланоқ уйланиш ҳаромдир. Булар ичидан ўгай қизлар мустасно бўлиб, уларнинг оналарига уйланган, бироқ жинсий алоқа қилмаган киши насаблари қуйи бўлсада уларга уйланиши мумкин. Агар онасига жинсий алоқа қилса, ўгай отанинг ўгай қизига уйланиши ҳаромдир. Насабдан етти, эмикдошликдан етти ва қудачиликдан тўрт нафар хотин–қизлар насаб, эмикдошлик ва қудачилик сабабли маҳрам ҳисобланадилар.


Қозоқ режиссёри Россия кино фонди томонидан жаримага тортилганидан шокка тушди — Sof.uz\nЖАҲОН 1,617,576 365,789 96,939\nЎЗБЕКИСТОН 624 42 3\nҚозоқ режиссёри Россия кино фонди томонидан жаримага тортилганидан шокка тушди\n5.02 14:42 406 Жамият\nДавлат кинематография фондининг қарори дунё экранларида муваффақиятга эришган Марказий Осиё кино ижодкорларига нисбатан принципиал босимдир, деб ҳисоблашади кузатувчилар.\n"Айка" фильмининг расмий постери. Фильм Москвада ишлаётган қирғизистонлик ёш аёл ҳақида ҳикоя қилади. Филмнинг сюжети 2010 йилдаги статистикага асосланган: ўшанда қирғиз меҳнат муҳожирлари Москва туғруқхоналарида 248 янги туғилган чақалоқни ташлаб кетган. [Қозоғистоннинг Белгиядаги элчихонаси]\nТаниқли қозоқ режиссёри Сергей Дворцевой суратга олган фильм Россия ҳукумати томонидан молиялаштирилган. Ушбу фильм бир қанча мукофотларни қўлга киритган бир пайтда фильмни ишлаб чиқариш учун ажратилган маблағнинг бир қисмини Россия Кино Фонди қайтариб берилишини талаб қилганидан Дворцевой ҳайратда қолган.\nФильм режадан анча кечроқ чиқарилгани бўйича агентлик даъво аризасини берди.\nРоссияда ишлаб чиқарилган фильмларни молиявий қўллаб-қувватловчи Россия кино фонди Дворецевойдан "Aйка" фильми режадан 4 йил кейин чиқарилганлиги сабабли, 100 минг евро(110 минг доллар) тўлашни талаб қилди, дея хабар беради AFP.\nФильмнинг ижодий гуруҳига кино фондидан 28 миллион рубль (454,600 AҚШ доллари) миқдорида маблағ келиб тушган, бу эса фильм бюджетининг атиги тўртдан бир қисмини ташкил этади.\n"Айка"да асосий ролни ўйнаган актриса Самал Еслямова. Брюссель, 2 май 2019 йил [Қозоғистоннинг Белгиядаги элчихонаси]\nДворцевойнинг таъкидлашича, кечикиш қиш саҳналарини суратга олиш учун ҳақиқий қор ёғмаганлиги сабаб бўлган. AFP билан суҳбатда у, фильм ҳужжатли услубда олинганлиги ва шунинг учун сунъий қорлардан фойдаланишга йўл қўйилмаслигини, қўшимча қилди.\n"Мен ҳайратда қолдим, бу муаллифлик фильмику ахир. Бизнинг даромадимиз бундай катта жаримани қоплай олмайди", деди Дворцевой.\nУшбу фильмда асосий ролни қозоғистонлик актриса Самал Еслямова ўйнаган. У 2018 йилда 71-Канн кинофестивалининг "энг яхши аёл роли" учун "Олтин пальма новдаси" мукофотига сазовор бўлган .\nЖанубий Қозоғистоннинг Чимкент шаҳридан бўлган режиссёр Сергей Дворцевой "Aйка"дан олдин Канн кинофестивалининг танловида "Лола" филми билан "A special look"(Ўзгача назар) бош мукофотига лойиқ деб топилган. Шунингдек, бутун дунё бўйлаб халқаро кинофестивалларнинг тўққизта Гран-присини қўлга киритган.\nQozog'iston кинематография Айка Лола Сергей Дворцевой Канн кинофестиваль Кино фонд Гран-при дунё экрани\n7.04 17:58 26836\n7.04 17:30 6650\n7.04 17:17 5083\n«Хушнудбекнинг асоссиз ва ҳиссиётларга берилган қарашлари жамиятга жуда нотўғри сигнал юборди» – Адлия вазирлиги блогерга жавоб қайтарди\nБугун, 09:58 4893\n8.04 22:15 4625\nҚозоғистонда ишини йўқотган фуқароларга ёрдам пули берилади\n5.04 16:27 365 Жаҳон\nҚозоғистондаги мудофаа фабрикалари тиббий асбоб-ускуналар ишлаб чиқаришга ўтмоқда\n4.04 12:29 114 Жаҳон\nЎзбекистондаги тўй маросимида қатнашган Қозоғистон фуқаросида коронавирус аниқланди\n30.03 17:53 1257 Жамият\nҚозоғистонда коронавирус инфекциясини юқтирганлар 300 га яқинлашди\n30.03 11:04 323


Президент эътироф этган Қоракўлдаги халқаро математика мактабининг навбатдаги филиали Қашқадарёда очилиши мумкин - Daryo\n10:25, 24.10.2020 182\nПрезидент Шавкат Мирзиёев эътирофига сазовор бўлган Қоракўлдаги халқаро математика мактабининг бугунги кунда Сирдарё, Навоий ва Тошкент вилоятида филиаллари бор. Мактабнинг навбатдаги тўртинчи филиали Қашқадарё вилоятида ташкил этилиши мумкин, дея хабар берди «Дарё» мухбири.\nТаъкидланишича, бундай ташаббусни Деҳқонобод туман халқ таълими бўлими мудири Бахтиёр Юсупов халқаро математика мактаби директори Темур Рўзиев билан суҳбатда ўртага ташлаган.\n«Мактабимизнинг республика миқёсида 3 та филиали бор. Филиалларимиз Сирдарё, Навоий ва Тошкент вилоятининг Оҳангарон шаҳрида ташкил этилган бўлиб, ўқув жараёнлари энди бошланди», — дейди мактаб директори Темур Рўзиев.\n2020 йил 23 октябрь куни халқаро математика мактабида бўлган Деҳқонобод туман халқ таълими бўлими тасарруфидаги мактаб директорлари ва фаол ўқитувчилар мактаб тажрибасини ўрганган. Деҳқонобод туман ХТБ мудири Бахтиёр Юсупов эса мактаб директори ва жамоасига навбатдаги филиални Деҳқонободда ташкил этиш таклифини ўртага ташлаган.\nМазкур таклифга жавоб берган халқаро математика мактаби директори «Агар вилоят раҳбари ва туман ҳокими сизларни қўллаб-қувватласа ва ихтисослаштирилган мактаб интернат ташкил этилса, биз сизлар билан ишлашга ҳамда навбатдаги филиални Деҳқонободда ташкил этишга тайёрмиз», деган.\nЭслатиб ўтамиз, Президент Шавкат Мирзиёев ўқитувчи ва мураббийлар байрамига бағишланган табригида «Қоракўл мактаби биз учун замонавий мактабнинг ҳақиқий андозаси эмасми? Нима учун Халқ таълими вазирлиги унинг ноёб тажрибасини етарлича оммалаштирмаяпти? Нима учун бошқа мактаб директорлари бу таълим даргоҳидан ибрат олмаяпти? Халқ таълими вазири Шерзод Шерматов нега уч йилдан буён бу жиддий масалага етарлича эътибор бермаяпти? Афсуски, ҳаммамиз олдингдан оққан сувнинг қадри йўқ, деб, бепарво бўлиб юрибмиз. Нима учун бошқа вилоятларда, дейлик, Андижонда, Фарғона, Самарқанд, Хоразм ёки Қаршида, Жиззах ва Сирдарёда бундай мактаблар йўқ?\nВаҳоланки, бугунги кунда бизга мана шундай юзлаб мактаблар, ўз касбининг чинакам устаси ва фидойиси бўлган минглаб мураббийлар сув билан ҳаводай зарур. Шу муносабат билан Халқ таълими вазирлиги ҳудудлар раҳбарлари билан биргаликда ҳар бир туманда камида биттадан мана шундай мактаб яратиш чораларини кўриши зарур», дея таъкидлаб ўтганди.\nҚоракўлдаги халқаро математика мактаби биноси\nПрезидентнинг мазкур огоҳлантиришидан сўнг, Қашқадарё вилоят халқ таълими бошқармаси масъуллари ва тизим вакиллари билан мулоқот қилган Зоир Мирзаев «Мактаб директорлари Қоракўлдаги мактабга бориб, тажриба орттирсин, янгилик қилсин. Ҳар бир туман ва шаҳарда математика, кимё, биология фанларига ихтисослашган мактаблар ташкил қилайлик. Таълимда янгилик қиладиган вақт келди», деганди.\nЎшанда Зоир Мирзаев вилоятда математика, кимё, биология фанларига ихтисослашган мактаб ташкил қилиб, яхши натижа кўрсатган мактаб директорларига ойлик маошидан ташқари вилоят ҳокимлиги томонидан ҳар ой 5 миллион сўмдан мукофот берилишини қўшимча қилганди.\n14:28, 20.09.2020 196728\n23:44, 27.09.2020 124678\n07:49, 03.10.2020 220073\n21:13 Бугун 30\nЕвропа Чемпионлар Лигасининг 5-тур рамзий терма жамоаси аниқланди\n21:11 Бугун 194\nЯпония собиқ бош вазири Синдзо Абэ ҳокимиятдалиги вақтида уюштирилган базмлар иши бўйича сўроқ қилинади\n20:56 Бугун 1654\n20:44 Бугун 4111\nОзарбайжон Тоғли Қорабоғдаги урушда кўрган йўқотишлари ҳақида маълумот берди\n21:59, 01.12.2020 100102\n16:16, 01.12.2020 84838\n14:21, 02.12.2020 70773\n14:23, 02.12.2020 57568


Йил охиригача Афғонистонда миллион бола очлик қурбонига айланиши мумкинлиги айтилди\n22:23 / 12.11.2021\n2021 йил охиригача Афғонистонда камида миллион бола очликдан ўлиши мумкин. Бундай аянчли прогнозни ЖССТ вакили Маргарет Харрис маълум қилди.\n“Афғонистонда очлик даражаси соғлиқни сақлаш учун катта таҳдид сифатида ўсмоқда. Баҳолашларга кўра, йил охиригача мамлакатда 1 ёшдан 5 ёшгача 3,2 млн бола очликдан азият чекиши мумкин”, деб айтган ЖССТ вакили. Унинг таъкидлашича, ҳозирда ЖССТ Афғонистоннинг 23 та вилоятидаги 47 та тиббий муассасага болалар орасида ориқлаб кетишни даволаш учун воситалар жўнатган.\n“Бироқ бу денгиздан томчидир. Биз Афғонистонни қамраб олган очликка қарши оғир кураш олиб бормоқдамиз”, деб таъкидлаб ўтган Харрис. Унинг сўзларига кўра, “дунё Афғонистондан юз ўгирмаслиги керак ва юз ўгира олмайди”.\n3 ноябрда афғонистонлик эркак 8 кишидан иборат оиласини боқиш учун 2 қизини сотиб юборгани маълум бўлган. Ҳуқуқ ҳимоячилари ушбу ҳодисага изоҳ бериб, Афғонистонда гуманитар инқироз оғирлашаётгани сайин аёлларни никоҳ учун сотиш амалиёти кенг тус олаётганини айтишган. Бу мамлакатда 15 ёшгача қизларни турмушга бериш тақиқланганига қарамай юз бермоқда.\nОктябрда Афғонистон пойтахти Кобулда 8 бола очликдан вафот этгани маълум бўлган. Бунда Афғонистонда ҳокимиятни эгаллаб, халқ учун муносиб турмуш даражасини таъминлай олмаган “Толибон” айбланган.\nЖССТ раҳбари янги штамм аниқланаётган давлатларни жазоламасликка чақирди


Дума Косовони қалқон қилмоқда\n08 май 2021, Тошкент вақти: 09:57\nКосово Сербиядан мустақиллигини эълон қилиши ортидан Россия Давлат думаси мамлакат ҳукуматини Грузиянинг айирмачи Абхазия ва Жанубий Осетия республикалари мустақиллигини тан олиш масаласини кўриб чиқишга чақирди.\nДавлат думасининг 21 март кунги йиғилишида айнан шу мазмундаги резолюция қабул қилинди.\nДуманинг МДҲ масалалари қўмитаси раҳбари Алексей Островский йиғилиш бошланишидан олдин: “Агар биз Грузиянинг НАТОга шошилинч аъзо бўлганини ёки ҳарбий агрессияни кўрсак, шубҳасиз, Абхазия ва Жанубий Осетия бир томонлама ўз мустақиллигини эълон қилиш ҳуқуқига эга бўлади. Ишончим комилки, агар Грузия раҳбарияти томонидан шундай қадам қўйилса, Россия Федерацияси бу хатти-ҳаракатга муносиб жавоб топади ва бу республикалар мустақиллигини тан олганини эълон қилади”,- деди.\nРезолюция лойиҳасида Абхазия ва Жанубий Осетияда Россиянинг дипломатик миссияларини очиш, чегарада жорий этилган чекловларини енгиллатиш ва икки республика билан иқтисодий ҳамкорликни мустаҳкамлаш тавсия қилинган.\nҒарб Сербиянинг жорий йил февраль ойида ўз мустақиллигини эълон қилган Косово вилоятини мустақил давлат сифатида тан олган эди. Давлат думаси қабул қилган ҳужжатда Ғарбнинг бу қарори Россияга Абхазия ва Жанубий Осетия мустақиллигини тан олиш ҳуқуқини бергани билдирилган.\nКремль тарафдори бўлган депутатлар ташаббуси билан Дума томонидан қабул қилинган мазкур ҳужжатнинг амалда бажарилиши мажбурий эмас. Аммо бу резолюциянинг қабул қилиниши Москва расмийлари Грузиянинг икки исёнкор ўлкаси мустақиллигини тан олишга тайёрланаётгани хусусида ташвиш уйғотмоқда. Россия Абхазия ва Жанубий Осетияни дипломатик ва иқтисодий томондан қўллаб-қувватлаб келгани ҳеч кимга сир эмас.\nРоссия Грузиянинг НАТОга аъзо бўлишига кескин қарши бўлиб келган.\nАйрим кузатувчилар фикрича, Москва расмийлари Абхазия ва Жанубий Осетия мустақиллигини тан олишга таҳдид қилиш орқали Грузиянинг НАТОга аъзо бўлишини тўхтатиб қолишга уринмоқда.\nБошқа таҳлилчилар эса Россия ўз ҳудудида, айниқса, Чеченистонда айирмачилик ҳаракатлари кучайишидан ташвишланиб, Абхазия ва Жанубий Осетия мустақиллигини тан олмайди, деган фикрда.\nГрузия президенти Михаил Саакашвили НАТОга аъзо бўлиш йўлида дастлабки қадам сифатида альянснинг “Ҳаракат дастури”га қўшилиш учун ариза топширган. НАТОга аъзо давлатлар раҳбарларининг навбатдаги саммити 2 – 4 апрель кунлари Руминия пойтахти Бухарестда ўтади.


Ўзбекистон Тожикистон учун газ нархини оширди\nТожикистонга сотилаётган ўзбек газининг нархи 35,14 АҚШ долларига қимматлади.\nЭндиликда “Тожиктрансгаз” ширкати қўшни мамлакатдан олинаётган табиий газнинг ҳар минг кубометри учун аввалги 249,19 доллар ўрнига 284,33 АҚШ долларидан тўлайди.\nБу ҳақда “Тожиктрансгаз” ширкати раиси Сайидаҳмад Шарофиддинов маълум қилди.\n“Тожиктрансгаз” раҳбари йилнинг учинчи чорагида ўз ширкати ҳар минг кубометр табиий газ учун “Ўзбектрансгаз” ширкатига сал кам 285 АҚШ долларидан тўлай бошлашини билдирди.\n- Жорий йил учун Ўзбекистон билан 180 миллион куб метр табиий газ етказиб бериш бўйича шартнома тузганмиз. Ўзбекистон билан Европадаги сингари махсус формула асосида шартнома имзоланган. Шуни назарга олган ҳолда, жаҳон бозорида нефт ва нефт маҳсулотлари нархининг ошиши билан табиий газ нархи ҳам кўтарилади. Айни пайтда газ учун олдиндан ҳақ тўлаяпмиз. “Ўзтрансгаз” ширкати олдида қарздор эмасмиз, - дея билдирди тожик расмийси Шарофиддинов.\nУнинг айтишича, жорий йилнинг олти ойи давомида Тожикистон Ўзбекистондан 88 миллион куб метр табиий газ сотиб олган.\n“Тожиктрансгаз” ширкат раиси Ўзбекистондан импорт қилинаётган табиий газнинг асосий қисми республика саноат корхоналари, жумладан, “Тожикцемент” ва “Талко” алюминий ишлаб чиқариш заводига тақсимлаб берилаётганини маълум қилди.\nРеспублика жанубида ишлаб чиқарилаётган табиий газ мамлакат йиллик эҳтиёжини қондиролмаслиги сабабли Тожикистон собиқ иттифоқ давридан ўзбек газидан фойдаланиб келади.\nАммо сўнгги уч йил ичида ўзбек гази ҳам жаҳон бозоридаги нархларга тенглаштирилаётгани важидан расмий Душанбе табиий газ импорти ҳажмини қисқартиришга мажбур бўлмоқда.\nБунинг ортидан Тожикистон аҳолисининг аксарияти газ таъминотидан узилиб қолмоқда.\nАснода “Тожиктрансгаз” ширкати Рамазон ойида республиканинг айрим ҳудудларини газ тўла билан таъминлашга қарор қилди.\n- Биринчи ўринда электрон газ ҳисоблагичлар билан 100 фоиз таъминланган Сўғд вилоятининг Истаравшан шаҳри аҳолиси Рамазон ойида 24 соат газ билан таъминланади. Республиканинг бошқа ҳудудлари аҳолиси ҳам замонавий ҳисоблагичлар билан тўла таъминланганидан кейин уларга ҳам газ беришни бошлаймиз, - деди “Тожиктрансгаз” ширкат раиси Сайидаҳмад Шарофиддинов.\nБироқ Озодлик мухбири билан суҳбатда бўлган истаравшанликлар “Тожиктрансгаз” ширкати бошлиғининг айтганлари ҳақиқатга тўғри келмаслигини айтмоқдалар.\n- Газимиз йўқ. Бизга ҳам Рамазонда ”газ берилади”, деб ваъда қилишгандик, лекин ҳалигача газ беришгани йўқ. Газимиз йўқлиги учун саҳарлик, ифторликларда қийналаяпмиз, - дейди истаравшанлик суҳбатдошимиз Раънохон.\nТожикистон ҳукумати табиий газ таъминоти бўйича Ўзбекистонга қарамликдан қутилиш учун муқобил йўлларни қидирмоқда.\nСоҳа бўйича мустақил таҳлилчи Ҳожимуҳаммад Умаровдаги маълумотларга кўра, Тожикистон келгуси йилдан бошлаб тошкўмирдан газ олишни йўлга қўяди.\n- Тожикистонда газ заҳиралари билан бирга тошкўмир заҳиралари улкан. Аҳолининг газга бўлган эҳтиёжини қондириш мақсадида келгуси йилдан бошлаб тошкўмирдан газ ҳосил қилиш йўлга қўйилади. Ўйлайманки, келгуси 15 йил ичида бу технология республиканинг барча ҳудудларида қўлланилиши ортидан ўзбек табиий газига эҳтиёж қолмайди, - дея мулоҳаза билдиради таҳлилчи Умаров.\nТожикистон энергетика ва саноат вазири муовини Пўлат Муҳиддинов ҳам ўз давлати яқин келажакда энергетика мустақиллигига эришишига ишонади.\nРасмийнинг гапига қараганда, айни пайтда Россиянинг “Газпром” ширкати Данғара туманидаги “Саргазон”, Рудакий туманидаги “Ренгон” ва Ҳисор туманидаги “Шоҳамбари” газ конларида иш олиб бормоқда.\n- Бу конлардаги газ ўзлаштирилгач, республикада табиий газ билан боғлиқ муаммолар ўз ечимини топади, - деди энергетика вазири муовини Муҳиддинов.\nАйни пайтда тожикистонлик мутахассислар орасида Тожикистоннинг энергетика мустақиллиги истиқболларига шубҳа билан қараётганлар ҳам йўқ эмас.


Ўзбекистон газни кимдан ва қандай нархда олмоқда, депутат нима учун норози? – Газета.uz\nЎзбекистон газни кимдан ва қандай нархда олмоқда, депутат нима учун норози?\nДепутат Расул Кушербаев Ўзбекистон маҳаллий ва хорижий компаниялардан сотиб оладиган газ нархларини маълум қилди. У хориж корхоналари нархларининг юқорилигидан норозилигини билдириб, бу ҳолатни «ватанидан кўра пулни кўпроқ яхши кўрадиган айрим амалдорларнинг қилмишлари» билан боғлиқ, деб ҳисоблайди.\nLotinchada На русском языке 22 июн 2022, 08:47 Иқтисодиёт\nОлий Мажлис Қонунчилик палатаси депутати, ЎзЛиДеП фракцияси аъзоси Расул Кушербаев Ўзбекистон газни кимдан ва қандай нархда сотиб олишини маълум қилди.\nУнининг сўзларига кўра, аҳолига газ сотиш билан шуғулланувчи «Ҳудудгазтаъминот» корхонаси газни аслида «Ўзтрансгаз»дан 340 сўмдан, Epsilon хорижий компаниясидан 501 сўмдан, «Ўзбекнефтгаз»дан эса 250 сўмдан сотиб олмоқда.\n«Ўзбекистоннинг ўзидаги газни қазиб олиб, яна ўзига икки баравар қимматга сотадиган Epsilon`га нега бундай шароит яратилган, шоҳи борми?» — деб сўради депутат.\nАввалроқ Вазирлар Маҳкамаси қарори лойиҳасида 1 июлдан газ нархини аҳоли учун 380 сўмдан 410 сўмга, бошқа тоифадаги истеъмолчилар учун эса 1150−1300 сўмгача ошириш таклиф этилгани ҳақида ёзган эдик.\n«Нега кераклигини тушунмайдиганимиз «Ўзтрансгаз» ҳам газни «Ўзбекнефтгаз»дан 250 сўмдан оларкан», — дея қайд этди депутат.\n«Қизиғи «Ўзтрансгаз» худди шу газни хорижий эркатой компаниялар «Лукойл» ва Uz-Kor Gas Chemical`дан 1100 сўм, Natural Gas-Stream`дан 550 сўм ва импортда 1320 сўмдан сотиб олмоқда. Сўнг у ҳам ушбу газни «Ҳудудгазтаъминот»га 340 сўм, магистрал газ узатиш тизимига уланган истеъмолчилар иссиқлик электр станцияларига 1000 сўм, бошқаларга эса 1150−1300 сўмдан сотмоқда», — деди у.\nДепутат «Ўзбекнефтгаз» қазиб чиқараётган газини «Ўзтрансгаз» ва «Ҳудудгазтаъминот»га 250 сўмдан сотса ҳам, ҳориж компанияси Uz-Kor Gas Chemical`га 190 сўмдан сотаётганини тушунарсиз ҳолат деб атади.\n«Нега ўзимизни газни қазиб олиб, яна ўзимизга «едираётган» ҳориж компанияларига бунча эътибор ва илтифот? Ўзбекистон халқи ва замини ҳорижликларни боқиш учун яратилганми? Албатта ватандан кўра, пулга муҳаббати буюк айрим амалдорларимизнинг бу ҳаракатлари шунчаки бўлмаса керак. Кўз олдимизга хориждаги денгиз бўйларида ялтираб турган кимларнингдир «яхта"лари келаяпти негадир. Фақат бу яхталар денгиз сувидамас, халқимизнинг кўз ёшларида чайқалиб турибди», — деб ёзди депутат.\nРасул Кушербаев газни қазиб чиқараётган «Ўзбекнефтгаз» газ нархини оширмаётганини таъкидлади.\n«Лекин тайёр газни олиб, истеъмолчига бераётган ўртадагилар нима учундир нархни оширишмоқчи, халқ ҳисобидан осонгина «соққа» қилмоқчи. Ғалатимасми ё бунда ҳам кўздан пана жойлардаги «яхта"ларга етишиш хоҳиши бормикан?» — деб сўради депутат.\n«Газета.uz» сўровига кўра, «Ҳудудгазтаъминот» нарх белгилаш билан Молия вазирлиги шуғулланаётганини маълум қилди. Таҳририят Молия вазирлигидан изоҳ ололмади. «Ўзбекнефтгаз» эса компаниялар газни улардан депутат эълон қилган нархларда сотиб олишини тасдиқлади.\nҚайси компаниялар Ўзбекистонда газ қазиб олмоқда?\n2021 йил 1 январь ҳолатига кўра, Ўзбекистонда тасдиқланган табиий газ захиралари 1 трлн 866,9 млрд куб метрга баҳоланмоқда.\n2020 йилги ҳукумат қарори лойиҳасида 2020−2025 йилларда Ўзбекистоннинг табиий газ захиралари 361 млрд куб метрга, нефть захиралари эса 20,4 млн тоннага ўсиши баҳоланган эди. Хусусан, «Ўзбекнефтгаз» газ захираларини 120 млрд куб метрга, нефть захираларини 5 млн тоннага оширишни таъминлаши кўзда тутилган эди. Шунингдек, Epsilon Development Company компанияси (АҚШ) газ захираларини 194 млрд куб метрга, нефть захираларини 9 млн тоннага, Gas Project Development Central Asia ва «Ўзбекнефтгаз» томонидан тузилган NaturalGas-Stream компанияси газ захираларини 11 млрд куб метрга, нефть захираларини 600 минг тоннага ошириши кутилган эди.\n«Лукойл» компанияси 413,1 млрд куб метр (22,1%), Uz-Kor Gas Chemical 109,6 млрд куб метр (5,9%), Surhan Gas Chemical 106,6 млрд куб метр (5,8%), Jizzakh Petroleum 84,9 млрд куб метр (4,5%) газ захираларига эга конларда фаолият юритишади.\nЎзбекистон бўйлаб жами\n1 866,9 (млрд куб м)\nNatural Gas Stream\nGazli Gas Storage\nТахминий қазиб олиш ҳажми\n«Газета.uz» олдинроқ хабар берганидек, 2021 йилда Ўзбекистонда 53,8 млрд куб метр газ қазиб чиқариш режалаштирилмоқда. Статистика қўмитаси маълумотларига кўра, ўтган йили мамлакатда 53,8 млрд куб метр ёки 2020 йилга қараганда 4 млрд куб метр кўпроқ газ қазиб олинди.\nИшлаб чиқаришнинг катта қисми «Ўзбекнефтгаз» корхоналари 34,1 млрд куб метр (64,3%) ҳисобига тўғри келиши режалаштирилган эди. Бунда Муборак нефть ва газ қазиб чиқариш бошқармаси 48,8%, Шўртан 26,3%, Газли 13,7%, Устюрт газ қазиб чиқариш бошқармаси 10,9%, Водий нефт ва газ қазиб чиқариш бошқармаси 0,1% ҳиссасига тўғри келади. Шу билан бирга, «Ўзбекнефтгаз» 2021 йилда 33,9 млрд куб метр газ қазиб олганини маълум қилди, бу ўтган йилнинг шу даврига нисбатан 2,4 фоизга ёки 800 млн куб метрга кўп, лекин прогноз кўрсаткичидан пастдир.\nЎзбекистонда газ қазиб олиш бўйича иккинчи ўринни Россиянинг «Лукойл» компанияси 13,8 млрд куб метр (25,7 фоиз), учинчи ўринни 2,1 млрд куб метр газ (3,9 фоиз) билан Uz-Kor Gas Chemical эгаллаши керак эди. Uz-Kor Gas Chemical компаниясининг таъсисчилари — «Ўзбекнефтгаз» (50%) ҳамда Корея газ корпорацияси (KOGAS), Lotte Chemical Corporation ва GSE&R компанияларини ўз ичига олган Корея компаниялари консорсиуми томонидан ташкил этилган Kor-Uz Gas Chemical Investment (50%) ҳисобланади.\n2018 йилда ташкил этилган Epsilon Development Company (АҚШ) томонидан 1,4 млрд куб метр газ (2,5 фоиз) ишлаб чиқарилиши режалаштирилган эди. 2019 йилда Американинг Epsilon Development Company ва Epsilon Asia Limited (Гонконг) компанияларидан иборат халқаро консорциум 2019−2023 йилларда Ўзбекистондаги нефть ва газ конларини ўзлаштиришга 5,2 млрд доллар сармоя киритиши хабар қилинган эди. Компания сайтида Вазирлар Маҳкамасининг 2019 йил 11 январдаги 19-сон қарорига асосан конларни ўзлаштириш учун лицензия олгани қайд этилган, бироқ бу ҳужжатни очиқ манбалардан топиб бўлмади.\nZeromax бош директори бўлган ва ўтган йили Epsilon раҳбар этиб тайинланган Миродил Жалолов Kun.uz нашрига берган интервьюсида унга ишонилгани ва газ кони унинг корхонасига топширилгани учун давлатга миннатдорчилик билдирган эди.\n«Ҳалқадаги айрим ўрта ва юқори лавозимдаги раҳбарларнинг муносабати ва инжиқликлари туфайли биз ишлашни тўхтатдик», — деди у.\nУнинг сўзларига кўра, 2019 йилда Epsilon Хитойнинг CNPC миллий нефть ва газ корпорацияси билан ҳар кубометрини 180 доллардан газ етказиб бериш бўйича шартнома имзолаган, бироқ якунда барча газни ички бозорга жўнатишга мажбур бўлган. Бугунги кунда корхонанинг 4,5 трлн сўм қарзи бор.\nҚуйида Ўзбекистонда 2021 йилда газ қазиб олиш билан шуғулланган компаниялар рўйхати ва уларнинг қазиб олишдаги улуши. Бу рақамлар 2021 йил август ойида чоп этилган ва ҳақиқий рақамлардан бироз фарқ қилиши мумкин:\nБутун Ўзбекистон бўйича\n53,8 (млрд куб. м.)\nNew Silk Road Oil and Gas\n#uz-kor gas chemical\nТабиий газни марказлашган тарзда харид қилиш ва сотиш учун UzGasTrade компанияси ташкил этилмоқда 21 июн 2022, 17:18\nЯнги тарифлар бўйича электр энергия ва газ харажатлари қандай ўзгаради? 31 май 2022, 17:53\n1 июлдан электр энергия ва газ нархини «ижтимоий норма» асосида ошириш таклиф этилмоқда 31 май 2022, 15:36\nГаз импортидан қўрқиш керак эмас — «Ўзтрансгаз» раҳбари 18 май 2022, 17:20\n«Ўзтрансгаз» 2021 йилни 2,5 трлн сўмдан зиёд зарар билан якунлади 6 май 2022, 11:09\nЎзбекистондаги табиий газ захиралари 1,86 трлн куб метрга баҳоланмоқда 10 август 2021, 18:53\nЎзбекистон «Лукойл»дан 5 млрд куб метр газ сотиб олган 8 ноябр 2020, 19:00\n«Ўзбекнефтгаз» раҳбари «Лукойл» олдидаги 600 млн долларлик қарз юзасидан изоҳ берди 28 июн 2019, 18:32


ФОМИЧЕВГА ДИЛШОД АНДАЕВ ЁРДАМ БЕРАДИ\nКиритилган сана: 04.08.2011.\nШу пайтгача «Машъал» болалар ва ўсмирлар футбол мактабида 1995 йилда туғилган футолчиларни шуғуллантириб келган Дилшод Андаев клуб бош директори Абдужалил Аралов буйруғига биноан бундан буён «Машъал»нинг асосий таркибида фаолия олиб боради. Бир сўз билан айтганда, Дилшод Боймуродович олий лиганинг 15-туридан жамоамиз бош мураббийи Владимир Фомичевга ёрдам беришни бошлайди. Хабарингиз бор, муборакликлар навбатдаги баҳсни 5 август куни сафарда «Навбаҳор»га қарши ўтказишади. Ундан бир кун олдин эса ҳар иккала жамоанинг ўринбосарлари ўзаро беллашишади. Мана шу ўйин Дилшод Андаевнинг мураббий сифатида олий лигадаги дебюти бўлади.\nЭндиликда 1995 йилги гуруҳни украиналик мураббий Самир Гасанов шуғуллантиради. Ҳозирча унга яна бир украиналик мураббий Николай Лапа ёрдам бермоқда. Дилшод Боймуродович асосий таркибга ишга ўтаётганини қуйидагича изоҳлади: «Тўғрисини айтсам, дастлаб биринчи лигадаги фарм-клубимиз «Машъал-Академия» мураббийлар штабида бир-икки йил ишлаб тажриба ошириш ниятида эдим. Асосий таркибга ўтишим эса жуда тез ва кутилмаганда рўй берди. Аммо бир томондан Владимир Фомичев билан бирга ишлаётганимдан мамнунман. Сабаби Владимир Александрович мана бир неча йилдирки катта футболда ва у кишидан кўп нарса ўрганса бўлади».\nДилшод Андаев асосий жамоамизда иш бошлаганидан сўнг биз бу борада клубимизда фаолият олиб бораётган баъзи кишиларнинг фикри билан қизиқдик.\nВладимир ФОМИЧЕВ («Машъал» бош мураббийи): - Андрей Пинчуков жамоани тарк этганидан бери асосий ва ўринбосарлар таркиби билан ўзим ишлаб келаётгандим. Биласиз, катта футболда ёрдамчисиз ишлаш қийин. Шу боис биринчи давра якунига етганидан сўнг Сергей Ковшовни «Машъал»га таклиф этдим, бироқ у «Динамо»да қолишни афзал кўрди. Кейин эса клуб раҳбарияти менга футбол мактабимизда ишлаётган мураббийлардан бирини ёрдамчи сифатида ишга олишимни сўради. Мен эса Дилшод Андаев номзоди устида тўхталдим. Чунки бу мураббийни анчадан бери биламан ва ўйлайманки, биргаликда ишлаб кета оламиз.\nАбдужалил АРАЛОВ («Машъал» бош директори): - Аввало бош мураббийга ким ёрдам беришини Владимир Фомичевнинг ўзи ҳал қилади. Мен Дилшод Андаев билан бирга ишлайсизлар деганим йўқ, фақат тавсия қилдим холос. Фомичев бир кун ўйлаб кўргач ижобий жавоб қайтарди. Мен Андаевни яхши болалар мураббийи деб биламан. Энди бўлса катта футболда ҳам ўзини кўрсатишга тилакдошман ва бу борада унга омад тилайман.\nВладимир ПАВЛЕНКО («Машъал» спорт директори): - Сеид Сеидов футбол мактабимизни тарк этганидан бери менга барча масалаларда Дилшод Андаев ёрдам бериб келаётганди. У футболни мукаммал тушунишдан ташқари ҳужжат ишларини ҳам яхши бажара олади. Бир сўз билан Андаев ўқимишли мураббийлар сирасига киради. Менимча, Владимир Фомичев ўзига ёрдамчи сифатида Андаевни танлаб тўғри йўл тутди.\nИкрем РЕПАТОВ: (1996 йилги гуруҳ мураббийи): - Дилшод ака билан футбол мактабимизда олти ой бирга ишлаган бўлсам, шу қисқа вақт мобайнида у кишидан кўп нарса ўргандим. Шахсан мен Дилшод Андаевни интилувчан ва ўз устида ишлайдиган мураббий деб биламан. У киши футболчилар билан қандай муомала қилиш кераклигини жуда яхши билади. Ўйлайманки, Андаев вақти келиб катта футболда ҳам ўзини кўрсатади.\nСаъдуллаев Шамсиддин (1995 йилги гуруҳ тарбияланувчиси): - Дилшод ака бизга футболдан кўп нарсани ўргатдилар. У киши бизни кўп уришгани билан ҳаммамизни яхши кўради. Машғулотларда ва ўйин пайтида жудаям қаттиққўл бўладилар. Мен мураббийимизнинг кейинги фаолиятига омад тилайман.\nАндаев Дилшод Боймуродович\n1974 йил 1 апрель куни Қашқадарё вилоятининг Муборак туманида туғилган. 1989-1996 йилларда “Машъал” шарафини ҳимоя қилган. 1996 йилдан бери футбол мактабимизда болалар мураббийи сифатида ишлаб келяпти. Шу йилнинг август ойидан “Машъал”нинг асосий таркибига ишга ўтди. «А» лицензияси эга.


«Тумар» учун аризалар қабул қилиняпти - Номадлар,Турклар,Қозоқ одатлари ва анъаналари,Қозоғистон табиати | QazaqTV\n«Тумар» учун аризалар қабул қилиняпти\n#тумар #телетанлов #Қозоғистон #ТВжурналистлар #журналистика\nМарт ойи бошидан мамлакатнинг барча қисмларидаги ТВ-журналистлар ўз лавҳа, кўрсатув, дастур, лойиҳа ва ҳужжатли фильмларини йўллайди. Аввалгидек, унда республика ва минтақа телеканаллари, телеконтент яратувчи хусусий компаниялар иштирок этиши мумкин. 2020 йилда эфирга узатилган ҳар қандай ижодий иш қабул қилинади.\nБибигул Куламан, ташкилотчи:\n- «Тумар» миллий танлови жорий йилда бешинчи марта ўтказилмоқда. Буюртмалар 1 апрелгача қабул қилинади, уларни медиа-соҳада ишловчи профессионал журналистлар юбориши мумкин. Ғолиблар апрель ойи охирида ҳакамлар томонидан белгиланади. Ҳакамлар ҳайъати таркибига соҳа мутахассислари, профессионал экспертлар киритилган. Жорий йилда «Тумар» мукофоти доирасида журналистлар 10 та номинация бўйича беллашади.\nҲар сафарги номинациялардан ташқари, жорий йилда битта янги йўналиш киритилган, лекин бу қандай номинациялиги ҳозирча сир. Танлов ғолиблари «Тумар» ҳайкалчаси билан бирга 1 миллион тенге мукофотга эга бўлади. Танлов ғолибларини тақдирлаш карантин чекловлари сабабли ёпиқ форматда бўлиб ўтади.\nТЕЛЕЭКСПЕДИЦИЯ: «Биринчи Президент йўлларида - 30 йил тинчлик ва тотувликда»\n«Бўлашақ» соҳибалари тажриба ўргатди


АҚШ дипломатлари Ўзбекистонни тарк этмоқда\nШайбон АҚШ давлат департаменти мамлакатнинг Тошкентдаги элчихонаси ходимларидан бир қисми ва дипломатларнинг оила аъзоларига Ўзбекистонни тарк этиш тўғрисида кўрсатма берди.\nБу маълумотларни АҚШнинг Тошкентдаги элчихонаси вакиллари ҳам тасдиқлади. Уларнинг аниқлик киритишича, элчихонанинг муҳим ишлар билан банд бўлмаган ходимларигина Тошкентни тарк этади.\nЭлчихона Тошкентни тарк этиши зарур бўлган ходимлар сони ҳақида маълумот тарқатмаётир. Аммо, маълум бўлишича, қолиши лозим бўлган ходимларга ҳам Ўзбекистонни тарк этишда танлаш ихтиёри берилади.\nЭлчихона ходимларини Тошкентдан олиб кетиш ҳаракатлари 3 июндан бошланиши айтилмоқда.\nДавлат департаменти кўрсатмасида Ўзбекистонда террорчилик ҳаракатлари эҳтимоли ҳақида гап боради. Аммо элчихона вакиллари Ўзбекистонда вазият қалтислашиши, террорчилик ҳаракати хавфи тўғрисида маълумотга эга эмаслиги билдирди. Шу билан бирга, улар Андижон воқеаларидан сўнг давлат департаментида айрим хавотирлар пайдо бўлганини қўшимча қилди.\nИсроил ва Европанинг Германия, Франция каби айрим давлатлари ҳам Тошкентдаги элчихоналари ходимларини мамлакатдан олиб чиқишни бошлагани тўғрисида маълумотлар бор. Аммо мазкур элчихоналар вакиллари бу маълумотларга аниқлик киритишни истамади.\nШунга қарамай, ҳозир Ўзбекистоннинг бутун ҳудудида қалтислик юзага келган, дейиш мушкул. Хусусан, Тошкентда вазият сокин. Ҳаёт одатдагидек давом этмоқда.\nФақат Фарғона водийсида қалтисроқ вазият кузатилмоқда. Чунки бу ерда инсон ҳуқуқлари ҳимоячилари, мухолифат вакиллари, Андижон воқеаларига бевосита ёки билвосита гувоҳ бўлган оддий фуқароларни оммавий қамаш давом этаётгани тўғрисида хабарлар бор.\nШунинг учун нафақат кузатувчилар, балки баъзи дипломатлар ҳам Ўзбекистонда нима бўлса, биринчи навбатда, Фарғона бўлиши мумкинлигини тахмин қиляпти.


Ўзбек Кураши Олимпиада ўйинларига киритиладими? / Olamsport.com\nЎзбек Кураши Олимпиада ўйинларига киритиладими?\nТеглар : КурашОлимпиадаОсиё ўйинлари\nШу кунларда мамлакатимизда муҳим сиёсий жараён – Ўзбекистон Республикаси Президентлиги учун сайловларга қизғин тайёргарлик кетмоқда.\nҲар бир вилоятда номзодлар ўз тарафдорлари билан сайловолди учрашувлари ўтказиб, дастурларини тақдим этишяпти. Халқимиз бу жараёнда фаол иштирок этаётгани уларнинг сиёсий билими тобора ортгани, мамлакат тақдирига дахлдорлик ҳисси юқори эканини англатади.\nСпорт журналисти эканимдан келиб чиқиб, эътиборимни тортган жиҳат шу бўлди – у ҳам бўлса, “Миллий тикланиш” демократик партиясидан номзод Сарвар Отамуродов дастурида спортга оид алоҳида банднинг борлиги. Тўғри, ушбу соҳа мамлакатимизда жуда яхши ривожланган. Ўзбекистон Республикасининг Биринчи Президенти Ислом Каримов юртимизда жисмоний тарбия ва спортни ривожлантириш учун жуда катта куч ва эътибор қаратган эди. Айнан ана шу эзгу ғояларни жадаллик билан давом эттиришни мақсад қилган Сарвар Отамуродов ўз дастурида “Фарзандлари соғлом ва баркамол юрт қудратли бўлур”, “Баркамол авлод – миллат таянчи” тамойиллари асосида турли соҳаларида бир қатор вазифаларни амалга оширишини ният қилганини билдирди. Номзод дастурида миллий қадриятларимиз, матонат, жасорат, ватанпарварлик ва инсонпарварлик асосларини ўзида ёрқин мужассам этган ўзбек курашини Олимпия ўйинлари қаторига киритиш мақсадида Халқаро кураш федерацияси ҳамда Халқаро олимпия қўмитаси билан алоқани ҳар томонлама мустаҳкамлаш масаласи устувор вазифалардан бири этиб белгиланганини кўриш мумкин. Шу боис партия миллий курашни ёшлар ўртасида кенг тарғиб этиш, курашчиларни қўллаб-қувватлаш ва рағбатлантириш, мазкур спорт тури билан шуғулланувчилар сафини кенгайтириш, кураш билан шуғулланиш учун ёшларга қулай шарт-шароитлар яратиш мақсадида қатор тадбирлар, мусобақалар ўтказиб келмоқда.\nЎзбек кураши ҳақида гап кетганда, бундан ўн йиллар муқаддам ушбу спорт турини оммавий ахборот воситаларида пешма-пеш ва кенг ёритиш анъанага айланганини эслаш кифоя. Сўнгги йилларда мана шу эътибор бироз сусайгандек. Яқинда Ҳиндистоннинг Кочи шаҳрида ўтказилган ёшлар ўртасидаги жаҳон чемпионатини матбуот нашрларимиз фақат хабар тарзида ёритгани эътиборимни тортди. Чемпионатни ёритиш учун мамлакатимиздан бирорта ҳам журналист бормагани қизиқ. Терма жамоамиз ёшлари чемпионатнинг энг яхши жамоаси, деб топилди. Авваллари камида икки-уч нафар мухбир ёки телеоператор жаҳон чемпионатларини воқеа жойидан кузатиб, туркум репортажлар тайёрлаб қайтарди. “Sport” телеканалининг сунъий йўлдош орқали ушбу мусобақадан репортаж тайёрлаш имконияти ҳам бор эди. Негадир бунга ҳафсала қилинмади.\nУч йил аввал олимпия спорт турларини ривожлантириш талаби билан уч босқичли спорт тизими мусобақалари дастуридан кураш ва белбоғли кураш ҳам чиқариб ташланган эди. Ўтган йилдан бошлаб бу турлар яна дастурга киритилди ва мусобақалар бошланганидан қувондик.\nАслида миллий спорт туримизни ўзимиз қадрлашимиз керак. Олимпия ўйинлари дастурига киритиш учун Япония каратэ учун, Жанубий Корея таэквондога жонбозлик қилгандек қайғуришимиз керак. Ҳиндистонда ўтказилган Халқаро кураш ассоциациясининг XVI конгрессида Тошкентда 2017 йил Ислом Каримов хотираси учун халқаро турнир ташкил этиш ташаббуси билан чиқилгани ва бу бир овоздан маъқуллангани кишини жуда ҳам хурсанд қилди. Демак, яна ишлар жадаллашяпти.\nКураш аждодларимиз томонидан яратилган миллий қадрият ҳисобланади. Уни авайлаб-асрашимиз, келгуси ривожи учун жон койитишимиз керак. Халқаро кураш академияси ишини жонлантириш, нафақат мамлакатимизда, балки бутун дунё бўйлаб унинг оммалашишига катта сармоя ажратилиши лозим. Тўғри, кураш ёпиқ иншоотларда ўтадиган Осиё ўйинлари (2017 йил, Туркманистон, Ашхобод), ёзги Осиё ўйинлари (2018 йил, Индонезия), Осиё соҳил ўйинлари дастурига расман киритилди. Бу борада дастлабки қадамлар ташлангани рост бўлсин.\nБугун кураш спорт тури сифатида дунё миқёсида эътироф этилмоқда. Бу халқимизнинг катта ютуғи, бахти ва ифтихори, – деди Ўзбекистон полвонлар миллий маркази раиси Норқули Юсупов пойтахтимизда ташкил этилган миллий спорт турлари ва халқ ўйинларини ривожлантиришнинг долзарб масалаларига бағишланган давра суҳбатида. – Кураш халқаро ассоциациясининг 130 га яқин давлатда федерациялари ишлаб турибди. Миллий курашимизнинг аёллар ва ўсмирлар ўртасида ҳам оммалашаётгани уни Олимпия ўйинлари сафидан ўрин олишига имкон яратади. Бу муваффақиятлар, албатта, ҳар биримизни ғурурлантиради.\nКурашнинг Олимпия ўйинлари дастурига кириши ҳозирча бир орзу, холос. Аммо тинимсиз ҳаракат орқали бунга эришиш мумкин. Шу кунларга етиш, Олимпия оиласида кураш мусобақаларини кўриш барчамизга насиб этсин!\n“News Arena” газетасининг 29-сонидан (2016 йил) олинди\n02 дек 09:18:17\nМақолада кўраш спорт турини олимпиада уйинлари дастурига киритишда қандай талабларни бажариш лозимлиги, қаерда ва ким томонидан мақулланиши, қай тартибда тарғиботни олиб боришлик ва нечанчи йилларда олимпиада дастурига киришига эришишимиз мумкин каби аниқ факт ва рақамлар билан ёритиш лозим эди мақолани. Қуруқ фалсафий фикр билан обқочмасдан.